
Valg og politikker 


Forfatteroversigt 


Forord ”Så vælg da livet” 


Agnete Holm, Danmission, og Jonas Adelin Jørgensen, Folkekirkens Mellemkirke- 
lige Råd 


En økumenisk og tværfaglig gruppe udsendte i september 2021 dokumentet ”Så vælg 
da livet” (den engelske titel ”W”e Choose Abundant Life - Christians in the Middle 
East: Towards Renewed Theological, Social, and Political Choices”). I 2018 og 2021 
fandt forberedelser af dokumentets filosofi og brainstorming-sessioner sted. Den 11 
personer store gruppe arabisktalende kristne fra forskellige kirker og forskellig faglig 
baggrund har arbejdet på dokumentet over halvandet år. Forfatterne er Souraya Be- 
chealany, Khalil Chalfoun, Gabriel Alfred Hachem, Najla Kassab, Assaad Elias Kat- 
tan, George Jabra Al-Kopti, Michel Nseir, Mitri Raheb, Ziad El Sayegh, Emilie Tan- 
nous og Rouphael Zgheib. Det 50 sider lange dokument beskriver og opsummerer de- 
res teologiske, sociale og politiske analyse af de mellemøstlige kristnes situation i nu- 
tiden. Dokumentet ønsker at kvalificere den dialog, som pågår og kan opmuntre især 
unge kristne til et håb og tjeneste i Mellemøsten. 


Når dokumentet nu foreligger i en dansk oversættelse, så skyldes det historien bag 
dokumentet og Danmissions støtte til projektet. Danmission har arbejdet i Mellem- 
østen i over 100 år og har således været tæt på mellemøstlige kristne igennem mange 
år. For nogle år siden opstod der et ønske om at lave et teologisk dokument om de 
kristnes situation i Mellemøsten. Det Mellemøstlige Kirkeråd (MECC) hjalp med at 
samle eksperter fra forskellige kristne kirkesamfund til nogle konsultationer. Danmis- 
sion var med til at støtte disse konsultationer og fulgte med i processen, som efterføl- 
gende blev fremmet af et uafhængigt redaktionsudvalg, der blev samlet op blandt ek- 
sperterne. Forfatterne trak på den viden fra det materiale, der blev indsamlet fra hø- 
ringerne, og begyndte at skrive. Det gjorde de blandt andet ved hjælp af ugentlige 
elektroniske møder igennem halvandet år. Da dokumentet var færdigt og det skulle 
lanceres var Danmission igen klar med støtte og opbakning. Danmission og Folkekir- 
kens Mellemkirkelige Råd har i mange år været optaget af den teologi der kommer 
fra Mellemøsten samt de kristnes situation. 


Vi håber, at denne danske oversættelse både kan formidle indholdet af dokumentet, 
øge viden om hvilke temaer de kristne selv ser som afgørende, og stimulere den dan- 
ske interesse for kristne i Mellemøsten. Vi håber ligeledes at dokumentet kan inspi- 
rere og udfordre teologisk refleksion i Danmark. 


Dokumentet er oversat af Niels-Peter Lund Jacobsen og udgivet af Danmission og 
Folkekirkens Mellemkirkelige Råd. 


Baggrund 


Samlet set er udfordringen for Mellemøstens kristne at andelen af kristne er faldet 
støt gennem de seneste 100 år. I 1914 udgjorde den kristne del af befolkningen i Mel- 
lemøsten 18% (ifølge folketællinger i Osmannerriget), mens den i dag er faldet til 
omkring 4%. Samtidigt er befolkningen i området 20-doblet fra 18 millioner til over 
400 millioner i Mellemøsten og Nordafrika. Værst ser det ud i Irak, hvor antallet af 
kristne er faldet fra 1,5 millioner før invasionen i 2003 til 120.000 i 2020. Ændret re- 
ligiøs demografisk udvikling, kristnes flugt og migration har sammen med staternes 
manglende evne til at beskytte kristne borgere og bevare etnisk og religiøs pluralitet 
bidraget til at tømme Mellemøsten for kristne. 


Indhold 


Dokumentet beskriver den geopolitiske kontekst, den kirkelige og teologiske kon- 
tekst, og hvilken eksistentiel udfordring de kristne står overfor i de kommende år. 
Mellemøsten har altid været karakteriseret ved diversitet, både etnisk, religiøst og 
kulturelt. Denne diversitet kan være en kilde til gensidig inspiration og berigelse, men 
har historisk i lige så høj grad været en kilde til konflikt og krig. I de seneste årtier 
har øget religiøs sekterisme og fundamentalisme bidraget til volden. Det har ført til 
en reduceret forståelse af diversitet som majoritetens magt over minoriteterne. Resul- 
tatet har været en erodering af frihedsrettigheder, demokrati og social retfærdighed, 
og at identiteter er blevet lukkede og eksklusive. Kristne presses af manglende tros- 
og religionsfrihed, i mindre grad fra (svage) statslige aktører og i større grad fra ikke- 
statslige aktører, som har stor social og politisk indflydelse. 


Medborgerskab var et omdrejningspunkt i det arabiske forår, den række af folkelige 
opstande som fandt sted fra december 2010 og fremefter. Opstandene blev begyndel- 
sespunktet for en nærmere undersøgelse af forholdet mellem medborgerskab og andre 
identiteter — religion, etnicitet og kultur. Opstandene og reformbevægelserne blev 
kvalt i årene efter, og ingen reelle politiske forandringer skete, men ideerne er sået og 
diskuteret. Konflikter om medborgerskab, loyalitet og suverænitet i forhold til stats- 
magten presser de kristne i Mellemøsten og de forsøgte at fremme alliancen mellem 
minoriteter. 


Den økologiske katastrofe er tydelig i Mellemøsten, hvor stigende temperaturer og 
faldende vandstand i floder og søer truer landbrug og vandforsyning — og i sidste 


ende social solidaritet og sammenhængskraft. Senest har Corona pandemien vist hvor 
svagt sundhedssystemerne i de mellemøstlige stater er, og at den privatiserede sund- 
hedssektor har undergravet staternes arbejde for befolkningens sundhed. Konflikter 
om begrænsede naturressourcer såvel som sundhedsressourcer presser de kristne i 
Mellemøsten. 


Teologisk og kirkeligt er der en marginalisering af kvinder og unge, og korruption på 
kirkelige uddannelsessteder og hospitaler undergraver kirkernes vidnesbyrd. Chikane 
og diskrimination overfor kristne fra statens side gentages i patriarkalske og autori- 
tære kirkers chikane og diskrimination af kvinder og unge. Som modsvar kalder do- 
kumentet på synodalitet, dvs. at vandre sammen men i accept af forskellighed og 
åbenhed mod andre, væk fra snævre egeninteresser og isolation. 


Med henvisning til de kristnes bidrag til den arabiske renæssance i det 19. århundrede 
peger dokumentet på muligheden for en genopfindelse af arabismen som et kulturelt 
rum og en inklusiv identitet (i modsætning til den totalitære politiske arabisering og 
tvungne islamisering). I stedet for at se sig selv som et ”kristent segment” og kirken 
som en "kristen sekt” må kristne se sig om medborgere, mænd og kvinder, som bidra- 
ger til det fælles bedste. De kristne skiller sig ikke ud sprogligt eller kulturelt — kun 
trosmæssigt. Det understreger også behovet for at arbejde for en ratificering af civil- 
lovgivning på basis af den enkeltes frihed og værdighed som menneske, og ikke som 
del af en religiøs gruppe. Ellers vil kristne ikke kunne bidrage samfundsmæssigt og 
kulturelt som de bør. 


Teologisk viser dokumentet hen til en kontekstuel teologi, som tager udgangspunkt i 
både de bibelske kilder og i den sociale, økonomiske og politiske udvikling, og spør- 
ger efter hvad Gud vil i denne situation. Samtidig må det dialogiske — både mellem 
kirker, uddannelsesinstitutioner og med andre religiøse traditioner — tilbage i centrum 
af teologien. 


sg & DANMISSIØDN 
MELLEMKIRKELIGE RÅD 


Introduktion 


Jeg har stillet dig over for livet og døden, velsignelsen og forbandelsen. 


Så vælg da livet, for at du og dine efterkommere må leve.” 
(5. Mos 30,195) 


1. Kristne i Mellemøsten står over for enorme udfordringer, der konfronterer os med 
valg, som bliver bestemmende for vores fremtidige eksistens og tilstedeværelse i re- 
gionen. Guds ord i kapitel 30 i 5. Mosebog, som er citeret her ovenfor, henviser til 
pagten og budene. De blev stadfæstet i vor Herres Jesu Kristi liv og tjeneste, da han 
fuldførte forsoningen og gav sine disciple det dobbelte kærlighedsbud om kærlighed 
til Gud og til næsten "indtil det sidste” (Joh 13,1). Også i dag bliver vi stillet over for 
valget mellem velsignelse og forbandelse, liv og død. Vi er kaldede til at vælge livet 
med alt, hvad det kan indebære af engagement, opofrelse og udholdenhed. Vi er for- 
pligtet til at bruge alle vores evner til at tjene vores medmenneskers velbefindende, til 
at arbejde hen imod en fornyelse af vores kirker og institutioner og til at styrke vort 
vidnesbyrd og vores aktive tilstedeværelse blandt vores brødre og søstre fra alle reli- 
gioner med alle deres forskellige intellektuelle og kulturelle perspektiver. I dag beder 
vi Gud om tilgivelse for vores svagheder og fejltrin gennem tiden, og fra Guds barm- 
hjertighed og tilgivelse henter vi styrke og standhaftighed til at afvise dødens kultur 
og vælge livet. 


2. Den geopolitiske situation i Mellemøsten i dag er ekstremt kompleks. Midt i de 
mange begivenheder, der finder sted i denne region, står kristne over for mange for- 
mer for opsplitning, fra demografisk tilbagegang til den gradvise svækkelse af vores 
tilstedeværelse og vidnesbyrd. Derfor er det bydende nødvendigt, at vi går i gang med 
en grundig undersøgelse af vores situation. Undersøgelsen skal bygge på en solid, 
kritisk læsning, en oplyst teologisk vision og en strengt videnskabelig tilgang. Vi er 
en økumenisk gruppe af eksperter i teologi og human- og geopolitiske videnskaber. 
Vi er kvinder og mænd, gejstlige og lægfolk. Vi tilhører forskellige kirkesamfund og 
har forskellige kulturelle horisonter, nationale tilhørsforhold og komplementære ek- 
spertiseområder. Vi mødtes for efter bedste evne at gennemføre denne undersøgelse 
ud fra den viden og erfaring, vi har, og den kærlighed, som vi føler for vores kirker 
og folk, vores myndigheder og institutioner. 


3. Efter at vi har rådført os med et bredt netværk af eksperter i Mellemøsten, har vi i 
dette dokument fastlagt en metodologi for den kontekstuelle teologi med henblik på 
konstruktivt at undersøge de kristnes situation. Metodologien tager udgangspunkt i 
virkeligheden, idet vi på den ene side undersøger den teologiske diskurs og den reli- 
gløse praksis ved hjælp af kritiske og strengt videnskabelige kriterier og på den anden 
side gransker den geopolitiske situation i lyset af teologien (jf. $ 74-76). Vores mål er 
at etablere et grundlag for at forstå, hvad Gud vil med sin kirke i denne region, og at 
lytte til, hvad Ånden siger til menighederne "her og nu” (Åb 2,7). 


4. Vi har valgt i dette dokument at beskæftige os med sager, som nogle måske anser 
for uegnede til en offentlig diskussion, men vi er faste i vores tro på, hvad Herren Je- 
sus Kristus sagde: "T skal lære sandheden at kende, og sandheden skal gøre jer frie.” 
(Joh 8,32). Dette forpligter os til en grundig dialog om hele dokumentet med vores 
kristne brødre og søstre og vores kirkelige myndigheder; med troende fra andre reli- 
gioner; med sekulære tænkere i civilsamfundet; med regionale og globale økumeni- 
ske institutioner, frem for alt Det Mellemøstlige Kirkeråd (MECC); og med regionale 
og internationale organisationer og enheder af god vilje, der ønsker at arbejde for en 
retfærdig fred og det fælles bedste for alle mennesker i Mellemøsten. 


5. Vores teologiske og geopolitiske tilgang falder i tre dele. Den indeholder for det 
første en beskrivelse af den kontekst, vi som kristne i Mellemøsten lever i. For det an- 
det redegør den for de udfordringer, vi står over for. Endelig foreslår den valg og po- 
litikker, vi skal vedtage, hvis vi vil forholde os seriøst til det, som er formålet med 
vores eksistens og tilstedeværelse. Vi håber, at dette dokument vil hjælpe os i gang 
med en modig dialog, især blandt vores unge, og styrke deres kristne håb, så de kan 
vælge livet og være et tegn og et redskab for sand lykke, et genskin af lyset fra Kri- 
stus, som besejrede døden ved at dø og siden opstå sejrrigt. 


Kapitel 1 


Kristne i Mellemøsten, 
vores virkelighed og situation 


I. Geopolitisk kontekst 
Mangfoldighed: Mellem styrke og svaghed 


6. Mellemøsten har siden oldtiden været præget af mangfoldighed. På så forskel- 
lige områder som religion, sprog, etnicitet, samfund, kultur og politik har denne 
mangfoldighed rummet både forskelle og ligheder. Allerede før monoteismens frem- 
komst var regionen præget af en religiøs dimension. Den har fremvist et væld af reli- 
giøse udtryk, herunder ideen om en højeste gud i den gamle egyptiske civilisation, så- 
vel som i civilisationerne i Mesopotamien, Syrien og Kanaan. Senere omfattede den 
pluralistiske scene - ud over jødedom, kristendom og islam, med deres forskellige be- 
kendelser - også andre religiøse samfund, såsom yazidierne. Denne religiøse sameksi- 
stens, med både positive aspekter og udfordringer, afspejlede sig i sociale relationer, 
sproglige udtryk, politiske orienteringer og kulturelle tilgange. Disse har også været 
præget af sameksistens, når det gælder den offentlige sfære og det fælles rum, især i 
forvaltningen af offentlige anliggender og forfølgelsen af det fælles bedste, men re- 
sulterede også i konfliktmønstre og konkurrence, da nogle forsøgte at dominere andre 
eller beskytte deres egne særinteresser. 


7. Denne kontekst krævede, at vi søgte efter de modeller, som bedst kunne håndtere 
mangfoldighed, og udtænkte mønstre, som gør det muligt for vores forskelligartede 
samfund at mødes og leve som naboer. Dette førte til, at mangfoldighed blev be- 
kræftet som en kulturel model, der svarer til og er i harmoni med Mellemøstens 
identitet. I sin første artikel beskriver UNESCOs verdenserklæring om kulturel mang- 
foldighed (2001) kulturel mangfoldighed som "en kilde til udveksling, innovation og 
kreativitet” og siger, at den er "lige så nødvendig for menneskeheden, som biodiver- 
sitet er for naturen.” Mangfoldighed er et karaktertræk ved fællesskaber og samfund i 
Mellemøsten, også i politisk administration, til trods for at politiske myndigheder i 


nogle historiske perioder er tilbøjelige til autoritarisme eller til overdreven ensretning 
af politiske strukturer. 


8. Mangfoldighed skal ses som en kilde til rigdom, et rum for interaktion og en 
tilskyndelse til krydsbefrugtning med hensyn til fælles værdier og offentlige inte- 
resser. Men i vores historie har mangfoldighed ofte været årsag til konflikt og 
krig. I kølvandet på 1. verdenskrig og sammenbruddet af det osmanniske rige mis- 
lykkedes det ofte for den mangefacetterede kolonisering af Mellemøsten at skabe 
rammer, der gjorde det muligt for lokalsamfundene at forvalte deres religiøse og etni- 
ske mangfoldighed gennem en sekulær retsstat og dermed at fortsætte naturligt” 
mod afbalancerede nationale identiteter. Koloniseringen bidrog til at forankre en pro- 
tektionistisk vision, fremme en ondsindet "del og hersk-politik”, og gennemtvang op- 
rettelsen af staten Israel (1948) på frygtelig vis med blodsudgydelser og fordrivelse til 
stor ulykke for det palæstinensiske folk. Olierevolutionen førte til en ny rentierøko- 
nomi og en investeringstrend, der modarbejdede produktivitet og kastede vores re- 
gion ind i et negativt forbrugsmønster, hvilket også påvirkede produktionen af viden 
negativt. I de senere år har Mellemøsten, sideløbende med nye former for kolonia- 
lisme og stedfortræderkrige, oplevet en genkomst af sekterisk og religiøs fanatisme, 
der især optrådte i dele af sunni-shiitisk konflikten, hvor både Islamisk Stat i Irak og 
Syrien (ISIS) og begrebet "Vogternes Råd” (wilayat al-faqih) har spillet en ødelæg- 
gende rolle. 


9. Over for disse forandringer følte mange kristne deres eksistens truet. For nogle 
blev følelsen forstærket af en reduktionistisk tilgang, som udelukkende baserede 
sig på majoritets- og minoritetslogikken. Denne situation har måske tilskyndet ud- 
dannede kristne eliter til at søge efter begreber og systemer, som kunne redde” dem. 
For eksempel blev der oprettet intellektuelle strukturer, som promoverede arabisk el- 
ler syrisk nationalisme. Og med det formål at adskille religion og politik blev der 
dannet partier, hvis ideologier havde tydelige sekulære tendenser. Ud fra nogle af 
disse partier voksede diktatoriske og undertrykkende politiske regimer frem til skade 
for frihed, demokrati og social retfærdighed. Som et resultat heraf blev mangfoldig- 
hedsmodellen hårdt såret, og pluralismen bukkede under. Faktisk var fiaskoen med 
"redningstilgangen” en af hovedårsagerne til en modreaktion: en tilgang baseret på 
religion. Denne overgang fra en radikal sekularisme til en radikal fanatisme gik nogle 
gange så vidt, at den førte til eksklusion og dæmonisering, hvilket igen blandt mange 
kristne vakte den gamle frygt for fremtiden. Som følge heraf søger nogle i dag be- 
skyttelse i en "alliance af mindretal” og ser dette som en garanti for en fortsat kristen 
tilstedeværelse i Mellemøsten. Denne model ødelægger imidlertid et ægte kristent 


vidnesbyrd — som ikke baserer sig på religion som et politisk instrument eller på at 
hævde specifikke rettigheder eller privilegier for at opretholde en særegen identitet, 
men snarere på at åbne op for modparten i dialog. I dag hæmmer denne mulighed kri- 
stent engagement i de samfund, vi tilhører, og hindrer vores kamp for at styrke fælles 
medborgerskab og implementere det fuldt ud. 


Fra afvist modernitet til tvetydig globalisering 


10. De fleste historikere er enige om, at Nahda eller den arabiske renæssance tog fart 
efter Napoleon Bonapartes felttog i Egypten (1798), selvom vi bør huske, at nogle 
iøjnefaldende tegn på renæssancen, især i Egypten og Syrien, går længere tilbage. 
Den arabiske renæssance er i første omgang et modernistisk projekt; det var et 
seriøst forsøg på at gennemtænke betydningen af europæisk modernitet og var inspi- 
reret af en række elementer herfra i fornyelsen af arabisk kultur og samfund. Siden da 
har vores region set andre interessante, modernistiske fænomener med en betydelig 
indvirkning på vores kulturelle miljø, men den arabiske renæssance er fortsat det vig- 
tigste og mest omfattende modernistiske projekt i Mellemøsten. 


11. Et af hovedtrækkene i den arabiske renæssance var en grundig gennemtænkning 
af forholdet mellem religion og social udvikling. Renæssancens pionerer ydede vær- 
difulde bidrag til sociale og politiske ideer, forholdet mellem religion og fornuft og 
den rolle, som fornuften spiller i menneskers befrielse fra uvidenhed både individuelt 
og kollektivt. Renæssancetidens tænkere gav ikke kun ét svar på forholdet mellem re- 
ligion og fornuft. Mens nogle ligestillede islam og fornuft, betragtede andre fornuften 
som et overordnet fænomen, der var uafhængigt af religion, og som kunne sikre men- 
nesker et rum for dialog uanset religiøst tilhørsforhold. Derudover lagde den arabiske 
renæssance kimen til nationalistiske ideer, i lighed med nationalismens fremkomst i 
det 19. århundredes Europa, og i nogle af sine tendenser talte den for adskillelsen af 
stat og religion. 


12. Den arabiske renæssance fokuserede ikke kun på uddannelse og oplysning, men 
havde også en politisk dimension. Renæssancetankegangen bærer også kimen i sig til 
et socialt og politisk projekt, der udspringer af den tiltro, som dets pionerer havde til 
fornuften og fornuftens evne til at styre et mangfoldigt samfunds anliggender. Poin- 
ten her er, at fornuften repræsenterer, hvad der er generelt og almindeligt blandt 


mennesker. Staten kan ikke bygges på særlige forhold, såsom religion, race eller 
farve, men snarere på, hvad menneskeheden har til fælles. Dette princip er rygraden 
i den moderne demokratiske stat og grundlaget for ideen om medborgerskab. 
Mange af renæssancens pionerer så dette princip som den gyldne regel, der kan 
hjælpe samfundet videre og lægge grundlaget for en mere retfærdig politisk praksis. 


13. Kristne tænkere påtog sig en ledende rolle i den arabiske renæssance. Det 
kan skyldes, at de mere end nogen andre var i stand til at drage fordel af de skoler, 
der blev oprettet af kristne missioner og lokale kirker. Nogle stræbte efter at finde 
fælles fodslag med muslimer, uanset religiøs identitet (jf. $ 9), ved at tage fornuften 
alvorligt og understrege deres fælles kultur baseret på det arabiske sprog. Renæssan- 
cen var dog ikke et kristent projekt, selvom kristne spillede en ledende rolle i det: Det 
var et arabisk projekt, grundlagt af kristne, muslimer, jøder og ikke-religiøse arabisk- 
talende, med andre ord af alle dem, der hævdede, at de tilhørte en fælles arabisk kul- 
tur. 


14. Siden begyndelsen af det 20. århundrede har vores samfunds erfaringer vist, at 
det politiske projekt, der udgik fra renæssancen, ikke bar de ønskede frugter. 
Dels kan det skyldes, at nogle muslimer mente, at dette projekt var inspireret af vest- 
lige værdier, og at det især var forankret i den europæiske modernitet, og at denne 
modernitet i sidste ende blev formet uden for den islamiske ummah (nation), selvom 
også islamiske faktorer havde betydning for dens fremkomst. Dette er klart opfattel- 
sen blandt teoretikere inden for den islamiske opvågning (eller islamiske vækkelse), 
som foreslår en alternativ politisk model, der på en eller anden måde er afledt af is- 
lam. Oven i dette kommer så, at de fleste stater i vores region manglede evnen til at 
etablere en ægte demokratisk samfundsmodel, især efter Balfour-erklæringen, der fa- 
voriserer et nationalt hjem for det jødiske folk i Palæstina, og oprettelsen af staten Is- 
rael efter afslutningen af de britiske og franske mandater. Desuden udnyttede nogle 
herskere i disse stater den palæstinensiske Nakba (1948) og de efterfølgende konflik- 
ter til at indføre åbenlyse eller skjulte diktaturer og intellektuel og politisk undertryk- 
kelse, under påskud af at kampen mod den zionistiske enhed krævede dette, selv på 
bekostning af den personlige frihed (jf. $ 9). 


15. De mellemøstlige samfund manglede evnen til at omfavne modernitetspro- 
jektet, som det kom til udtrykt i renæssancen, og formulere det på en måde, der 


passer til deres særlige forhold. Det fik disse samfund til at svinge mellem traditio- 
nelle og moderne værdier. Det afspejles ofte i måden, hvorpå disse samfund håndte- 
rer de spørgsmål, som postmoderniteten rejser, enten med en førmoderne tankegang 
eller i overdreven brug af sådanne præmoderne elementer som en metafysisk mentali- 
tet. Denne svingning forværres af, at medlemmer af vores samfund stadig bidrager re- 
lativt begrænset til nutidens intellektuelle og videnskabelige verdener. 


16. Tilknytning til en særlig arv eller særlige traditioner og skikke i Mellemøsten har 
ofte religiøse, sekteriske, etniske, nationale eller stammemæssige overtoner. Det får 
nogle gange vores samfund til at glide ind i fanatisme og endda ekstremisme. En af 
de farligste tendenser i øjeblikket er en form for religiøs ekstremisme, der kan tage en 
så voldsom drejning, at den forsøger at udslette andre identiteter (jf. $ 9). Mens poli- 
tisk islam i sine ekstreme former i dag ses som grobund for religiøst baseret vold, er 
det væsentligt at understrege, at vold ikke er en integreret del af islam, heller 
ikke af politisk islam som helhed eller i religion generelt. Det er snarere i første 
omgang et antropologisk og socialt fænomen, ofte knyttet til en lukket, eksklusiv 
og arrogant forståelse af identitet. 


17. Ligesom andre samfund i verden er også de mellemøstlige gennem de seneste år- 
tier i stigende grad præget af globaliseringen. Særligt i byområder kommer det til ud- 
tryk i standardiseringen af mad, drikke og tøj. Hertil kommer de moderne kommu- 
nikationsmidlers evne til at kommunikere næsten øjeblikkeligt. Disse medier 
spillede en aktiv rolle i det arabiske forår (jf. $ 20-21) ved at dokumentere de folke- 
lige bevægelser og udbrede nyhederne om dem nær og fjern. Mens globaliseringen 
ofte fremmer menneskelig kommunikation ved at åbne hidtil usete horisonter, kan 
den også skabe forvirring. Globaliseringen fremmer menneskers tilknytning til digi- 
tale apparater, hvilket kan true vores evne til at etablere ægte menneskelige relatio- 
ner, som er eneste værn mod en overdreven afhængighed af kommunikationsteknolo- 
gier. 


18. Vores globaliserede verden er kendetegnet ved en intensiveret økonomisk sam- 
menkobling mellem lande og fremkomsten af globaliserede økonomiske strukturer. 
Økonomiske overvejelser spiller en voksende rolle i statslig politikudformning, nogle 
gange på bekostning af solide moralske systemer, især FN's Verdenserklæring om 
Menneskerettigheder (1948). Også kløften mellem de stater, der har produceret vores 


digitale civilisation, og dem, der blot forbruger digital teknologi, er voksende. Sam- 
fund i Mellemøsten, hvor forbrugskulturen hersker, bliver ofte ofre for økono- 
misk globalisering og for de betingelser, der pålægges stater, som ikke kan følge 
med på grund af deres marginale rolle i produktion og markedsføring. 


19. Den stærke tendens til universaliserimg sammen med globalisering fører ofte til en 
reaktion, der overbetoner særegenhed og snæver identitet. Polarisering er dog ikke 
begrænset til identitet, men er et generelt træk ved globaliseret liv. I Mellemøsten for- 
mer det sig sædvanligvis som spændinger mellem intensiveringen af religiøs fø- 
lelse på den ene side og stigningen i religiøs ligegyldighed og mangel på tillid til 
religion på den anden side, eller ligefrem til en "ny” ateisme blandt nogle mennesker, 
især de unge (jf. $ 54). 


Det arabiske forårs transformationer 


20. I december 2010 brød det arabiske forår ud, en begivenhed af stor betydning 
for vores region, da den afslørede årtiers lange ophobning af politiske sygdomme, 
økonomiske udfordringer og kulturelle problemer. Protesterne afdækkede kløften 
mellem magthavere og folk og afslørede, at de eksisterende politiske regimer har mi- 
stet deres legitimitet, fordi legitimitet kun kan stamme fra borgernes tilfredshed med 
politikernes præstationer. I kravet om et politisk system, som skulle være ægte demo- 
kratisk, afslørede de folkelige bevægelsers paroler et samspil mellem længslen efter 
social retfærdighed og ønsket om borgerrettigheder, især frihed. Disse bevægelser ud- 
trykte sig på ukonventionelle måder og formåede at overskride de grænser, som nor- 
malt sættes af religion, trosretning, race, køn og generationskløften. De rejste sig mod 
etablerede økonomiske modeller, opfordrede til at overvinde faste opskrifter på politi- 
ske reformer og satte spørgsmålstegn ved de traditionelle partiers evne til at skabe 
forandring. Dette var koblet med en åbenlys ekspansion af civilsamfundet, som spil- 
lede en væsentlig rolle, ikke blot for at holde trit med de folkelige protester, men også 
for at stimulere imtellektuel og konceptuel debat om værdisystemet og de sociale og 
økonomiske spørgsmål. 


21. Medborgerskab både som koncept og værdi stod i spidsen for det arabiske 
forårs oprør i Tunesien, Egypten, Syrien og senere i Irak og Libanon. Folkelige be- 
vægelser viste, at borgernes rettigheder var blevet krænket og overtrådt i årtier, indtil 


denne afvigende situation blev til normen, ofte baseret på argumenter hentet fra reli- 
gion, trosretning, race og region. Derfor udfordrede opstandene begreberne minoritet 
og majoritet med forestillingen om et medborgerskab baseret på individuelle rettighe- 
der og opfordrede til, at et sådant medborgerskab skulle stå centralt i politisk praksis 
og være et fyrtårn for politiske og sociale reformer. 


22. Unge mennesker, både mænd og kvinder, spillede en central rolle i det arabiske 
forårs oprør. De overtog roret i flere lande. Opstandene viste, at unge er ramt af en 
akut krise, hvis hovedproblemer er arbejdsløshed og politisk marginalisering, og at 
unge virkelig ser frem til radikale politiske og sociale forandringer. De gav an- 
ledning til en grundig refleksion over ungdomsspørgsmål og om, hvordan man bedst 
involverer unge i familieliv, religiøse samfund og offentlige anliggender. Der blev 
også givet øget opmærksomhed til kvindespørgsmål gennem en stræben efter større 
retfærdighed ved tildeling af ressourcer og muligheder og sikring af større beskyttelse 
mod udnyttelse og afpresning. De folkelige revolutioner understregede risikoen ved 
at ignorere unge menneskers problemer og behovet for at lytte til deres stemme, men 
også de religiøse institutioners manglende evne til at forstå ændringerne i denne al- 
dersgruppes liv som følge af globaliseringen. Unge har forskellige holdninger til reli- 
gløse institutioner. Nogle føler sig fremmedgjort over for eller afvist af institutio- 
nerne. Andre forbliver knyttet til dem, men genovervejer denne tilknytning ved at 
søge mere frihed. Andre er stadig meget loyale og betragter de religiøse institutioner 
som moralske autoriteter og en vigtig kilde til personlig sikkerhed. 


23. Opstandene i det arabiske forår rummede et betydeligt potentiale for forandring, 
selvom de i nogle lande blev beskyldt for ikke at kunne føre til et landsdækkende mo- 
derniseringsprojekt. Alligevel kan deres potentiale have været en af hovedårsagerne 
til, at de dominerende politiske kræfter, som normalt profiterer af status quo, forsøgte 
at udgrænse disse folkelige bevægelser, dæmonisere dem og holde dem ansvarlige for 
de medfølgende uroligheder. Nogle gange forsøgte de også at få dem rodet ind i tradi- 
tionelle politiske konflikter. Disse opstande var dog, trods forsøgene på at lamme 
og neutralisere dem, udgangspunktet for nye måder at anskue forholdet mellem 
medborgerskab og andre former for identitet såsom religion, trosretning, race 
og farve. Medborgerskab blev betragtet som en paraply, der omfavner og respekterer 
forskelligheder (jf. $ 12). I forlængelse heraf opstod meningsfulde udtryk som "enhed 
i mangfoldighed” (Ægypten) eller "forvaltning af mangfoldighed” (Libanon). Denne 
intellektuelle dynamik oppiskede vande, som havde stået stille i mange år, og 


udfordrede tendensen i vores region til at reservere begrebet medborgerskab til kun at 
omfatte nogle snævre identiteter. 


24. På trods af disse positive aspekter har revolutionerne i forbindelse med det arabi- 
ske forår endnu ikke etableret ægte, demokratiske, politiske systemer i Mellemøsten. 
Nogle lande var i stand til at igangsætte politiske forandringer og vedtage nye forfat- 
ninger, mens andre landes gamle regimer, som havde fremprovokeret oprøret, var i 
stand til at reproducere sig selv eller hidsigt forsvare deres overlevelse. Det er ikke 
usædvanligt, at befolkningerne i vores region ser sig nødsaget til at vælge mel- 
lem politistaten og frihedsstaten. Derudover udnyttede mange politiske kræfter det 
arabiske forårs opstande til at nære terrorisme og forvandle vores region til en plat- 
form med konflikt mellem sunni- og shia-akserne (jf. $ 8). 


Miljø og sundhed 


25. Covid-19-pandemien, som menneskeheden aktuelt kæmper en udfordrende 
kamp imod, er ikke opstået ud af den blå luft. Det er snarere en barsk fortælling 
om store forbrydelser begået mod planeten, dens ressourcer og naturlige ba- 
lance. Udbruddet af virussen kom som en advarsel til folk overalt om at vågne op, re- 
spektere liv, natur og miljømæssig sundhed. Pandemien er en opfordring til os om at 
leve et værdigt liv på den planet, vi deler. Årtier med upassende praksis og hensyns- 
løse menneskelige vaner har ødelagt store dele af Jorden. Selve menneskehedens ek- 
sistens er truet, medmindre vi ændrer vores adfærd radikalt, bevidst og systematisk 
og sætter en stopper for den skade, vi forvolder planeten. Økologiske og klimatiske 
ændringer er ikke uundgåelige, men er tæt forbundet med menneskelige valg, politik- 
ker og politiske beslutninger. 


26. I globaliseringens æra har den neoliberale kapitalismes politikker, kombineret 
med udnyttelsen af naturen og miljøet, haft katastrofale konsekvenser. Denne cock- 
tail af globaliseret kapitalisme og øko-kolonialisme, som kommer til udtryk gen- 
nem skovrydning, kommerciel udnyttelse af naturen til lands og til vands, overdreven 
afhængighed af industrialisering og den deraf følgende miljøforurening, herunder ud- 
ledningen af drivhusgasser, har ødelagt det globale klima, skadet jordens atmosfære, 
forstyrret den økologiske balance og øget de epidemiologiske trusler. På grund af 
krige, staternes manglende evne til at overholde miljøkrav og en tiltagende 


hensynsløshed, uvidenhed og korruption lider især Mellemøsten under følgerne 
af denne cocktail. 


27. Privatiseringen af sundhedssektoren og færre investeringer i videnskabelig 
og epidemiologisk forskning var med til at svække de forebyggende og helbre- 
dende offentlige sundhedssystemer i mange dele af verden, hvorved folk mistede 
tillid til systemerne. Pandemien afslørede forvirringen i sundhedsvæsenet og bragte 
lande, der ikke var tilstrækkeligt rustede til at håndtere en nødsituation af denne stør- 
relse, i forlegenhed. Ofte var reaktionen i disse lande endda af sikkerhedsmæssig og 
politisk karakter, til skade for sundhedsaspektet. Det ser vi i en række mellemøstlige 
lande, hvor eksisterende institutioner som ministerierne for sundhed og social udvik- 
ling blev forbigået, når der - ofte under sikkerhedstjenesternes ledelse - skulle sam- 
mensættes nødudvalg. Det førte til en sammenblanding af hensyn til offentlig 
sundhed og sikkerhedsforanstaltninger. Nogle regeringer tog endda nye overvåg- 
ningsværktøjer i brug, som krænkede offentlige og private frihedsrettigheder og over- 
trådte menneskerettighederne. 


28. På grund af presset fra snævre økonomiske interesser, den sociale ulighed og re- 
geringernes utilstrækkelige reaktion på de kriser, der var et resultat af udgangsforbud 
og fuld nedlukning, havde den hurtige spredning af virussen katastrofale følger for de 
fattigste blandt os. Pandemien har afsløret skrøbeligheden i det økonomiske para- 
digme i nogle lande i vores region: En økonomi baseret på tjenesteydelser og eks- 
terne lån, der samtidig marginaliserer de produktive sektorer, som landbrug og indu- 
stri (jf. $ 18), forsømmer uddannelse og sundhed, ophober indenlandsk, offentlig 
gæld og øger arbejdsløsheden. 


29. Pandemien afslørede uddannelsessystemets skrøbelighed i de fleste lande i 
Mellemøsten. Lande greb gladeligt til digital undervisning, selvom mange familier 
ikke ejer de nødvendige elektroniske værktøjer som computere og internetadgang. 
Pandemien afslørede også begrænsningerne i den offentlige uddannelse, som ikke har 
holdt sig ajour med udviklingen. Den håndterer sociale forskelle dårligt og fremmer 
uligheden i muligheder mellem rige og fattige. Uddannelse i vores region er ofte offer 
for et dobbelt undervisningssystem (dag og nat), som står i vejen for elevernes frem- 
skridt. Der er en dårlig infrastruktur og mangel på menneskelige og økonomiske 


ressourcer. Det tekniske område bliver forsømt, og samfundets behov bliver ikke 
dækket. 


II. Kirkelig og teologisk kontekst 


Mangfoldighed 


30. Kirker i Mellemøsten sporer deres oprindelse tilbage til apostolsk tid. Kirker- 
nes tro er funderet på den universelle kirkes fælles tradition, især på skrifterne som 
rettesnor og det mest nøjagtige udtryk for den skat af tro, som kirkerne ved Helligån- 
dens hjælp konstant skal værne gennem kerygma (forkyndelse og undervisning), li- 
turgi og tjenesten i alle dens former. Dog må der skelnes mellem troens indhold og 
troens udtryksformer. Førstnævnte forbliver uændret, mens sidstnævnte tilpasser 
sig skiftende sammenhænge og de troendes forventninger, behov og spørgsmål til 
forskellige tider og på forskellige steder. 


31. Lige siden de mellemøstlige kirker blev til, har de levet med mangfoldighed. 
De tidlige kristne århundreder vidner om de mange forskellige måder, hvorpå de tid- 
lige vidner gav deres tro videre til kirkerne under hensyntagen til vores forskelle i 
sprog, kultur og menneskelig interaktion. Forkyndelsen af evangeliet affødte dybt 
forankrede traditioner, der nærede de troende, som gav dem videre fra generation til 
generation. Vores patristiske, liturgiske, litterære, spirituelle, kanoniske, kunstneriske 
og sproglige arv vidner stadig om denne mangfoldighed. Vi henviser for eksempel til 
den rige antiokiske tradition med dens græske, aramæiske og syriske rødder, såvel 
som dens teologiske skoler og tætte forhold til de syriske og kappadokiske fædre 
(med forbindelse til Kappadokien i Lilleasien); den alexandrinske tradition med dens 
græske og koptiske grene, dens teologiske skole og dens rige kulturelle og åndelige 
arv; den armenske tradition og dens unikke arv. Vi skal heller ikke glemme den ro- 
mersk-katolske tradition og den lokale evangeliske arv med rødder i det 16. århundre- 
des reformation. Selvom enhver kirke i Mellemøsten er i sin egen særegne situation 
og må tage hensyn til sin egen tid og sit eget rum, så sigter de alle efter at forkynde 
det ene evangelium "her og nu” for at opfylde deres kald og mission. 


32. Siden det 17. århundrede har vestlige missioner, uanset om de er latinske (ro- 
mersk-katolske) eller protestantiske, haft en betydelig indflydelse på udformningen 
af østlige katolske kirker såvel som kirker, der tilhører den evangeliske arv. 
Nogle af disse kirker er traditionelle, mens andre følger et "frit system”. Tidligere 
blev fremkomsten af disse kirker set som problematisk, da det skete på bekostning 
af de historiske kirker; i dag er et betydeligt antal kristne i Mellemøsten tilbøjelige 
til at værdsætte disse kirker på grund af den unikke rolle, som de hver især spiller, 
og fordi deres tilstedeværelse vækker den mangfoldighedsånd, som har præget kri- 
stendommen siden oldtiden. Bemærk også i denne sammenhæng, at skoler, universi- 
teter, medicinske og sociale centre grundlagt af vestlige missionærer styrkede kirker- 
nes rolle i deres samfund og bidrog, direkte eller indirekte, til fremkomsten af den 
arabiske renæssance (jf. $ 10-13). 


33. Efter islams fremkomst spillede kristne i Mellemøsten en banebrydende kul- 
turel rolle ved at oversætte deres tids videnskaber, især filosofi og medicin, fra 
græsk og syrisk til arabisk, og engagere sig i filosofiske og teologiske debatter med 
muslimske lærde og teologer. Gennem en nyformulering af filosofiske, teologiske og 
videnskabelige begreber gjorde de arabisk til et sprog, som kunne anvendes inden for 
alle former for videnskab. Den kristne arv, der er bevaret på arabisk, er fælles for alle 
kirker i Mellemøsten. Arabisk sprog og kultur spiller en stærk rolle i vores fælles vid- 
nesbyrd (jf. $ 13). 


Sammenhold 


34. De fleste historiske kirker i Mellemøsten er enten patriarkalske eller syno- 
dale. Begge systemer er inspireret af synodalitetstanken, som i sin oprindelige 
betydning refererer til fællesskab og det at gå sammen. Synodalitet er teologisk 
forankret i, at Gud ledsager sit folk og vandrer sammen med det gennem historien, 
som Skriften vidner om. Kirken er Kristi legeme (Ef 4,12), Guds nye folk vandrer 
mod hans rige, og døbte troende er kernen i dette folk. Hvad angår diakoner, præster 
og biskopper, er kernen i deres tjeneste at tage sig af Guds folk (ApG 20, 28) og tjene 
dette folk som trofaste forvaltere (Luk 12,42), der skal stå til ansvar over for Kristus, 
den retfærdige dommer på tronen. Synodalitet skal først udleves inden for den enkelte 
kirke, dernæst blandt kirkerne og til sidst i fællesskab med verden. Samspillet mellem 
alle medlemmerne i den ene krop er afgørende, for at kroppen kan vokse på en or- 
dentlig og harmonisk måde trods medlemmernes forskellighed (1. Kor 12). Respekt 


for Guds folks mangfoldige talenter er derfor — sammen med værdsættelse af samta- 
len — kernen i al synodalitet. Alligevel ser vi desværre tit i dag i vores kirker, at 
Guds folk — især kvinder og unge — bliver holdt uden for større beslutninger. Vi 
ser ofte en voksende autoritær holdning, som står i vejen for delt ansvar, afba- 
lanceret ledelse og ansvarlighed mellem folket og deres præster. Det er ikke ual- 
mindeligt at se forskellige former for korruption nedslide kirkelige institutioner, især 
i sundheds- og uddannelsessektoren, hvilket uundgåeligt fører til, at deres evne til at 
udbrede evangeliet og de kristne værdier forringes. 


35. Den kristne tilstedeværelse i Mellemøsten er formet af alle troendes tilstedevæ- 
relse uanset deres forskellige kirkelige, etniske og nationale tilhørsforhold. Kirkernes 
fællesskab udgør Kristi Kirkes tilstedeværelse "her og nu”, som den kirke, der er for- 
ankret i denne regions geografi og historie og folkets civilisation. Derfor angår øku- 
menisk sammenhold og stræben efter kirkernes synlige enhed ikke kun særligt 
interesserede teologer og præster; det er et grundlæggende spørgsmål, som har 
at gøre med vores fælles vidnesbyrd om Kristus, det guddommelige kald til at 
leve i hellighed og den ene kirkes mission i menneskets tjeneste. Vejen til at op- 
fylde dette vidnesbyrd, dette kald og denne mission er synodalitetens vej, som 
Herren ønskede som en vej for vores kirker. Enten forbliver vi sammen, eller også 
forsvinder vi gradvist, selvom dette "at blive sammen” ikke indebærer nogen form for 
tilpasning til nogen anden religiøs, social eller politisk gruppe. Det økumeniske impe- 
rativ kræver en indsats for at gå fra sekterisme til at være kirke, accepten af forskel- 
lighed og åbenhed over for andre, at bevæge sig væk fra isolation og den snævre 
stræben efter egeninteresser. Det kræver også accept af udfordringen om at genop- 
rette synlig enhed, eftersom de kontroverser og splittelser, der har påvirket kirkerne 
gennem tiderne, stadig svækker vores mission i dag. 


36. Den globale økumeniske bevægelse har bidraget til væksten af en økumenisk ånd 
i Mellemøsten. Helligånden inspirerede kirkerne i regionen til at etablere Det 
Mellemøstlige Kirkeråd (MECC, 1974) som et forum og en platform for møde, 
kendskab, dialog og samarbejde med henblik på at opfylde deres fælles vidnes- 
byrd om den opstandne Kristus og med et håb om at genoprette det fulde fælles- 
skab. I dag omfatter MECC alle de historiske kirker undtagen den assyrisk apostol- 
ske kirke. Etableringen af MECC indledte et nyt kapitel i forholdet mellem kirkerne. 
Det opmuntrede dem til en dybere tilnærmelse, til at møde fælles udfordringer sam- 
men og til at interagere mere dybtgående med deres lokalsamfund. Det satte dem 


også i stand til at forsøge at bekæmpe den slags konflikt, konkurrence og modvilje, 
som de havde kendt igennem deres historie. Faktisk har der i historiens løb været pe- 
rioder med lukkethed og isolation, som hovedsageligt skyldtes psykologiske faktorer, 
hvor stammementalitet, teorier om overlegenhed og komplekser om forfølgelse sej- 
rede frem for Guds kærlighed, som driver frygten ud (1. Joh 4,18). Men på trods af 
de økumeniske fremskridt i de seneste årtier har kirkerne stadig svært ved at 
omgås hinanden på grundlag af kreative ideer og klare og strukturerede pro- 
grammer, der gør dem i stand til at fremhæve deres fælles, åndelige, kirkelige identi- 
tet og sammen engagere sig med større styrke i at opnå synlig enhed. Dette afspejlede 
sig 1 den alvorlige krise, MECC oplevede for ti år siden, som næsten ødelagde det. I 
dag forsøger MECC at få en ny start og at genvinde den rolle, der historisk har ud- 
mærket det. 


37. Siden sin fremkomst i det syvende århundrede e.Kr., har islam været en inte- 
greret del af de kristnes virkelighed i Mellemøsten. De fleste kristne i vores re- 
gion lever i samfund, der er gennemsyret af islam, og islam er blevet en afgø- 
rende faktor i forkyndelsen af evangeliet. Selvom relationerne mellem kristne og 
muslimer generelt har været præget af en positiv dynamik udtrykt i sameksistens og i 
værdierne kærlighed, broderskab/søsterskab og samarbejde — ved det man normalt 
kalder livets dialog — har der også været dårlige perioder domineret af gensidigt had, 
konflikter og nogle gange forfølgelse. Udløsende årsager har blandt andet været uba- 
lance i politisk magt, anvendelsen af overdreven magt, frygtens psykologi, snævre 
sekteriske kalkulationer og dominerende teologiske diskurser, der har undermineret 
den anden og forsøgt at benægte legitimiteten af den andens religion. De fleste 
kristne i dag mener, at vi, når vi beskæftiger os med islam og muslimer, skal 
være drevet af principperne om sammenhold, tilnærmelse og broderskab/søster- 
skab, samt af livsdialog og intellektuel dialog som en måde at leve sammen på. 
Derved bliver vi inspireret af de positive erfaringer i vores historie, samtidig med at 
vi tager ved lære af negative oplevelser for at undgå, at de genopstår. 


38. Vi må indrømme, at diskussioner i kirker i dag nogle gange er præget af dob- 
beltmoral, når man har at gøre med andre kirker og med ikke-kristne religio- 
ner, hvilket strider imod sammenholdets ånd. Det, der siges privat, er ofte det 
modsatte af, hvad der siges offentligt. Det modsiger Herrens befaling: Men i jeres 
tale skal et ja være et ja og et nej være et nej. (Matt 5,37). Nogle kirkelige institutio- 
ner forfalder til tvetungethed. I et forsøg på at indynde sig i Vesten og få hjælp fra 


amerikanske og europæiske kristne grupper, indoptager de ideer, der strider imod 
sameksistens, overdriver kristnes lidelser og fremmer forestillingen om systematisk 
forfølgelse fra muslimsk side. Samtidig leverer de en anden diskurs over for musli- 
mer og roser dem for at "beskytte” kristne og opfordrer til fællesskab og sameksi- 
stens. Disse dobbeltstandarder viser sig også i talemåder, som fordømmer sekterisme, 
mens de ønsker at beholde sekteriske privilegier eller fremmer sekterisme som en 
nødvendig beskyttelse mod den anden. 


39. Forholdet mellem kristendom og jødedom bygger på en fælles åndelig arv 
funderet på Bibelen, især på det vi kalder Det Gamle Testamente. I tidens løb har 
forholdet mellem de troende fra de to religioner haft sine op- og nedture, afhængigt af 
geografiske og historiske sammenhænge. I Mellemøsten var det generelt fredeligt og 
præget af sammenhold, indtil staten Israel blev oprettet (1948). Forholdet mellem 
medlemmer af de to religioner blev forvrænget af den israelske besættelse af Palæ- 
stima og sammenblandingen af jødedom, zionisme og staten Israel. Samspillet mellem 
jøder og kristne i vores region forværredes og gav plads til fjendskab, der udsprang af 
følelsen af uretfærdighed og frygt. Her henviser vi til dokumentet "Sandhedens øje- 
blik”, som blev lanceret af palæstinensiske kristne i 2009. Vi anerkender dokumentets 
insisteren på, at retfærdighed er vejen til forsoning og en varig fred. 


Teologisk og åndelig dannelse 


40. Kirkerne i Mellemøsten har grundlagt prestigefyldte uddannelsesinstitutio- 
ner for at give præster en humanistisk, teologisk og økumenisk uddannelse med 
henblik på at opbygge kirken som Kristi legeme og vidne om evangeliet i denne 
del af verden. I disse institutioner bliver de studerende gjort bekendt med arven fra 
deres egen kirke og fra andre kirker efter moderne, kritiske pensumplaner; de tager 
del i kirkens liv i gudstjeneste og liturgi; og de lærer, hvordan de kan integrere værdi- 
erne kærlighed, forsoning, dialog og fredsopbygning i deres egen personlige udvik- 
ling. Disse uddannelsesinstitutioner har også åbnet deres døre for troende lægfolk, 
kvinder og mænd, som stræber efter at opnå en grundig trosoplæring, eller føler, at 
Herren har kaldet dem til at engagere sig i en tjeneste i kirken. Uddannelsesinstitutio- 
nerne forbereder kateketer til skoler og sogne i samarbejde med nogle uddannelses- 
centre, der er oprettet specielt til dette formål. 


41. Inden for teologisk uddannelse spillede the Association of Theological Institu- 
tes in the Middle East (Sammenslutningen af Teologiske Institutioner i Mellem- 
østen, 1967) en fremtrædende rolle ved at åbne for samarbejde mellem teologi- 
ske uddannelsessteder. Foreningen består i øjeblikket af atten medlemmer fra Egyp- 
ten, Libanon, Syrien og Irak. Den samarbejder tæt med Det Mellemøstlige Kirkeråd, 
især med Department of Theological Affairs and Ecumenical Relations (Afdelingen 
for Teologiske Anliggender og Økumeniske Forbindelser). Foreningens arbejde er 
baseret på personlig og teologisk interaktion, fælles bøn, udveksling af pædagogiske 
og akademiske erfaringer, fælles reflektion om fremtiden for den kristne tilstedevæ- 
relse i Østen, relationer til ikke-kristne og fælles vidnesbyrd i et mangfoldigt sam- 
fund. I det seneste årti har foreningen stået over for en række strukturelle og ad- 
ministrative vanskeligheder, som har forhindret den i at forfølge sine mål. 


42. Krige, kriser, migration og fordrivelse såvel som globale erfaringers og kul- 
turers indvirkningen på vores samfund i de seneste tre årtier har bevidstgjort 
vores kirker om deres ansvar for at uddanne de troende og sikre deres åndelige 
udvikling. Denne fornyede uddannelsesbestræbelse har haft en særlig indvirkning på 
unge og apostolske bevægelser, bedegrupper og religiøse organisationer, hvor medie- 
virksomheder og sociale medier spiller en fremtrædende rolle, især under Covid-19- 
pandemien. Nogle nyere kirkedokumenter har forstærket denne pædagogiske indsats, 
opmuntret, omfavnet og givet passende værktøjer. 


43. Ud over familiesammenhængen er skoler det ideelle sted for uddannelse på det 
menneskelige, samfundsmæssige og religiøse niveau. Kirker lægger derfor stor vægt 
på dem, især siden begyndelsen af den moderne tid. Kirkeskoler har ikke sparet på 
kræfterne, når det handler om at udvikle deres mission, styrke deres kapacitet og for- 
bedre deres programmer. På et møde mellem en række ortodokse patriarker og 
the Council of the Catholic Patriarchs of the East (Rådet af Katolske Patriarker 
i Østen, 1996) blev et fælles kristent undervisningsprojekt vedtaget. En kommis- 
sion nedsat af kirkerne udgav en serie bøger, som fastlagde et pensum. Alligevel har 
nogle i Libanon været tilbageholdende i forhold til disse bøger og foretrækker at 
holde fast i deres egen kirkes arv og sprog. Kirker i Palæstina har også udarbejdet en 
økumenisk læseplan, som siden 2000 har været i brug i alle kristne uddannelsesinsti- 
tutioner. 


Tilstedeværelsens problem 


44. Antallet af kristne i Mellemøsten, i forhold til befolkningen som helhed, er 
faldet støt siden slutningen af det 19. århundrede. I modsætning hertil er der en 
voksende kristen tilstedeværelse i landene i Den Arabiske Golf. De primære årsager 
til dette fald er de tilbagevendende krige, der pressede millioner af mennesker til at 
emigrere, såvel som økonomiske vanskeligheder, social uretfærdighed og arbejdsløs- 
hed, især blandt de unge, der i dag er tvunget til at søge efter arbejdsmuligheder i ud- 
landet. Derudover oplever Mellemøsten, at demokratiet er fraværende på alle ni- 
veauer. Der mangler respekt for menneskerettigheder. Der er politisk, økonomisk og 
social ustabilitet. Tilsammen skaber alt dette en følelse af fortvivlelse, frustration og 
bristede håb i store dele af samfundet — også blandt de kristne. 


45. De kristnes udvandring, som er intensiveret i de seneste årtier, er ikke en di- 
rekte reaktion på fremkomsten af voldelige, islamiske, fundamentalistiske bevæ- 
gelser, men snarere en parallel bevægelse. Alligevel minder disse islamiske bevæ- 
gelsers vækst, såvel som deres bestræbelser på at islamisere en række af vores sam- 
fund, mange kristne om den tid, hvor de levede (som 'dhimmier') under beskyttelse af 
muslimer og forstærker opfattelsen af at være en truet minoritet, bange for at opløses 
og visne bort. Denne opfattelse forværres, når nogle kirker i deres identitet er knyttet 
til en bestemt etnicitet, hvilket nogle gange resulterer i større isolation. Dette bliver så 
ofte brugt til at søge ekstern beskyttelse, hvilket yderligere forstærker følelsen af at 
være en minoritet. Manglen på ægte demokratier, der er i stand til at garantere 
og beskytte deres borgeres rettigheder og bevare mangfoldigheden, får mange 
mennesker til at søge tilflugt i deres konfessionelle identitet. Det giver mere magt 
til "den religiøs blok” på bekostning af den enkelte. Denne tragiske virkelighed 
forværres, når det sprog, som det religiøse etablissement bruger, i mange tilfælde sta- 
dig er langt fra den daglige virkelighed, de lokale kristnes lidelser og frygt; det religi- 
øse sprog taler sjældent om de virkelige eksistentielle dilemmaer, folk står over for 
(jf. $ 47-48). 


46. Ud over den frivillige migration har Mellemøstens politiske, militære, sikker- 
hedsmæssige, økonomiske og sociale kriser skabt fordrivelse og bølger af flygt- 
ninge. Det har haft konsekvenser for den kristne tilstedeværelse. Dødvandet i de 
palæstinensiske flygtninges situationen, der har varet ved siden Nakbaen i 1948, den 


irakiske flygtningekrise og dens humanitære konsekvenser siden 2003, samt følgerne 
i forbindelse med de syriske flygtninge siden 2011, er fremtrædende faktorer her. I 
disse tre tilfælde er der også en parallel krise med intern fordrivelse. Den demografi- 
ske segmentering af Libanon under borgerkrigen (1975-1990) blev gentaget i større 
skala i Syrien og Irak. Den kontinuerlige migration af både kristne og ikke-kristne fra 
disse bestemte lande bør ses som en anden form for flugt. 


Kirker og samfund 


47. Kirker i Mellemøsten er ikke upåvirkede af de hastige forandringer, der sker i 
globaliserede samfund. Faktisk forsøger de at følge med denne forandring ved at ud- 
nytte de nye kommunikationsteknologier og deres enorme potentiale til at sprede 
evangeliet. Men den kirkelige kommunikation, som kan spredes så hurtigt, afslø- 
rer samtidig den dybe kløft, der i dag eksisterer mellem på den ene side et sam- 
fund, hvor traditionelle religiøse værdier ikke længere er i højsædet, og på den 
anden side kirker, der ofte holder sig til regler og bestemmelser fra svundne ti- 
der. Det fremmer en kirkelig diskurs, som ikke forholder sig til virkeligheden og kra- 
vene i samfundet i dag. Det er ikke ualmindeligt, at kirkens offentlige udtalelser ek- 
splicit eller mere indirekte forsvarer traditionelle sociale strukturer, der ikke længere 
er levedygtige, eller intellektuelle standpunkter, som udspringer af en sekterisk tanke- 
gang, der er blevet dybt betænkelig. Selvom det er nødvendigt for det kristne vidnes- 
byrd, afviser nogle teologer fornyelse, de foretrækker isolation og fastholder en ukri- 
tisk fortolkning af Bibelen og kirkens arv. Med få undtagelser mangler kirkerne mo- 
det til at lade sig inspirere af Helligånden, frihedens, profetiens og fornyelsens Ånd 
(2. Kor 3,17), til at tage spørgsmål op, som er relevante for samfundene i Mellem- 
østen og engagere sig ansvarligt og effektivt i en nødvendig forandringsproces. 


48. Et af de mest slående træk ved denne kløft er måske den ofte observerede diko- 
tomi mellem den officielle kirkeinstitution og de unge i samfundet. Mens de unge 
stræber efter selvrealisering, mener vi, at kirkeinstitutionen for ofte gentager et 
sprog, der ikke tager højde for de store kriser, som de unge står over for, og kir- 
kens sprog svarer heller ikke til de unges forhåbninger om et demokratisk samfund, 
der grundlæggende tror på individuel frihed og lighed, baseret på pluralisme, dialog, 
accept af forskelligheder, åbenhed over for kultur i bred forstand og på værdien af at 
lære af sine erfaringer og resultater. Det er bemærkelsesværdigt, at unge ofte føler sig 


fremmedgjorte i de kirker, de tilhører. De har brug for mennesker, der kan involvere 
sig med dem og hjælpe dem med at skabe en kirkelig identitet, hvor dialog sejrer over 
monolog, og hvor fælles beslutninger betyder mere end beskeder, som udstikkes op- 
pefra (jf. $ 22). 


49. Der hersker en konkurrencementalitet i nogle kirkelige institutioner. De prø- 
ver at lægge afstand til det større kristne samfund. Det sker nogle gange inden for den 
samme kirke eller mellem kirker fra samme trosretning - på bekostning af solidaritet, 
synergi og integration. I kampens hede glemmer disse institutioner ofte deres eksi- 
stensberettigelse, nemlig at yde en gratis tjeneste i overensstemmelse med Herrens 
ord "T har fået det for intet, giv det for intet.” (Matt 10,8). Med en sådan opførsel 
ligner de i deres prioriteringer og standarder de private, kommercielle instituti- 
oner, der kun går efter en hurtig fortjeneste. Dette viser, om noget, manglen på 
apostolisk ånd, planlægning, fælles vision og ideen om ansvarlighed og tilregnelig- 
hed. 


50. Overdreven folkelig fromhed og okkult tro vokser i vores kirker i dag som 
følge af krige, pandemier og den deraf følgende forvirring. Mange troende har mi- 
stet tilliden til deres tro og den bevidsthed, tålmodighed og håb, som troen kræver. De 
er blevet tiltrukket af magisk tænkning, "de ugudelige myter” (jf. 1. Tim 4,7), der lo- 
ver Guds indgriben i verden på tværs af naturens regler, så deres behov kan opfyldes, 
de kan blive udfriet af deres lidelser, få fjenderne udryddet, blive helbredt for deres 
sygdomme og få repareret det, som politikerne har korrumperet. Det er på ingen 
måde et sundt udtryk for dyb tro. Tværtimod undergraver det en ægte kristen identitet 
og udstiller en svaghed i kirkens ledelse og en fiasko for kristen uddannelse og ånde- 
lig vækst. 


51. Kirker er ikke som sådan politiske institutioner, men med deres lederskab og folk 
udgør de en integreret del af de samfund, de tilhører. De er således optaget af offent- 

lige spørgsmål, især da deres mission sigter mod at sikre menneskers lykke, så de kan 
få et rigt liv (Joh 10,10). Forholdet mellem den officielle kirkeinstitution og staten 
eller den politiske magt er dog ofte domineret af personlige særinteresser, en mi- 
noritetsmentalitet og en stræben efter snævre sekteriske gevinster på bekostning 
af etiske værdier og social sammenhængskraft. Det er alt for almindeligt, at kirker 


i dag mangler profetisk mod og ikke vil tale magten imod. De tier eller lukker øjnene 
for handlinger, der krænker menneskelig frihed og værdighed (jf. $ 47-48). 


52. Som vi nævnte ovenfor, spillede kristne en pionerrolle i udviklingen af den arabi- 
ske civilisation efter islams opståen (jf. $ 33) og under renæssancebevægelsen i det 
19. og 20. århundrede (jf. $ 13). Således påtog kristne sig betydningsfulde roller in- 
den for uddannelse, sundhedspleje, politik, økonomi og meget mere. Alligevel ser 
det i dag ud til, at kristne spiller en mindre betydende rolle på grund af deres 
faldende antal. Dertil kommer, at andre, især muslimer, bedre kan klare sig 
uden de kristnes tjenester”. Men denne tilbagegang følges ofte af en overdreven 
tale om vigtigheden af de kristnes rolle. Ved at dvæle ved deres betydning i forti- 
den synes nogle kristne at blive fanget i en situation, hvor de ikke konstruktivt 
er med til at forme deres nutid og fremtid. 


Kapitel 2 


Nutidens udfordringer og fremtidens indsatser 


En ny verden, der endnu ikke er formet 


53. I løbet af de sidste ti år har samfund i Mellemøsten oplevet dybtgående forandrin- 
ger i forlængelse af opstandene i det arabiske forår (jf. $ 20-24). Det har skabt teolo- 
giske, kulturelle, sociale og politiske udfordringer, der appellerer til vore folks og kir- 
kers samvittighed og får os til at reflektere over forandringernes betydninger. Det, vi 
ser i dag, er en omformning af denne region. Mens fortiden viste sig ude af stand 
til at reagere på sociale og politiske udfordringer og førte til en eksplosion, har 
det nye endnu ikke fundet sin form. Uden tvivl har autoritære regimer, stamme- 
mentaliteter, sekterisme og familiefeudalisme påvirket vores samfund og deres insti- 
tutioner negativt. Uanset om det arabiske forår var en politisk succes eller ej, så har 
det udfordret institutionerne — især de religiøse — der blev set som byggesten i sam- 
fundet. Oprøret introducerede en ny fortælling, som er radikalt anderledes end den, vi 
kender fra det forrige århundrede. Læg også mærke til den stærke vilje, hovedsageligt 
blandt de unge, som i høj grad var en del af opstandene, til at holde de autoritære 
strukturer ansvarlige, især de patriarkalske maskuliniserede strukturer, der kontrolle- 
rede vores samfund i århundreder og i vid udstrækning stadig gør det. En af de mest 
iøjnefaldende komponenter i denne villighed er kvindernes stærke engagement i det 
arabiske forårs oprør og deres aktive bidrag. 


54. Unge menneskers tendens til at miskreditere sociale strukturer og institutio- 
ner blev ledsaget af en mærkbar stigning i religiøs ligegyldighed og kritik af reli- 
giøs autoritet. Det førte i nogle tilfælde til ateisme. Denne ateisme er dog ikke for- 
bundet med en filosofisk ideologi, som udtrykker sig politisk, ligesom det var tilfæl- 
det med marxismen i det forrige århundrede indtil Sovjetunionens fald (1989). Stig- 
ningen i disse fænomener blandt nogle af regionens unge, der ellers ikke er særligt 
politisk motiverede, afslører overfladiskheden i den nuværende religiøse diskurs og 
mistilliden fra et stort antal unge til religiøse institutioner og deres måde at forholde 
sig til offentlige anliggender. Disse nye tendenser skal ikke mødes med misbilligelse 
og marginalisering, men bør anspore til en fornyelse af det religiøse sprog og 


fremkalde et paradigmeskifte i vores forståelse af sammenhængen mellem religion og 
offentlige anliggender og de traditionelle mønstre, der styrer dem. 


55. Disse fænomener, som vi har observeret i de mellemøstlige samfund, er uden 
tvivl forbundet med en bredere globalisering og med dens iboende tendens til at 
favorisere det nye frem for det gamle og det foranderlige frem for det konstante. 
Det kommer for eksempel til udtryk i folks håndtering af kommunikationsteknolo- 
gier, når de gentagne gange og med kort interval udskifter gamle enheder med nye. 
En sådan adfærd påvirker ikke kun de tekniske aspekter af vores liv, men også de in- 
tellektuelle og moralske. Det fører til en forsigtig og mistænksom holdning til alt, 
hvad der hører fortiden til, især nedarvede værdier, der stadig belaster vores samfund 
med deres tankemønstre og adfærdskodekser. Vores samfund har på det seneste lidt 
under mange værdikriser, som skal undersøges og deres konsekvenser nøje gennem- 
gås. At favorisere det foranderlige frem for det konstante og sætte spørgsmålstegn 
ved forskellige dele af værdisystemet bliver en invitation til den religiøse tænkning 
om at genoverveje forholdet mellem det konstante og det foranderlige i troslæren. 
Samtidig udfordrer det også den ikke-religiøse tænkning til at søge en dybere indsigt i 
de kriterier, der ligger bag værdier og adfærd. 


På vej mod en ny social kontrakt 


56. Kristne i Mellemøsten forholder sig i dag til en kompleks virkelighed, når de 
skal vidne om deres tro i den offentlige sfære, og deres vidnesbyrd skal have ind- 
flydelse på regeringsførelsen. I denne virkelighed er der især to fælder, som de skal 
undgå: Den første fælde er den demografiske, som både er numerisk og geografisk. 
Det får dem til at tilslutte sig totalitære ideologier og autoritære regimer og lave alli- 
ancer med andre minoriteter, som de deler interesser med. Den anden fælde er fore- 
stillingen om, at hvis de kan besætte indflydelsesrige poster og opnå fordele og auto- 
ritær beskyttelse, så kan det sikre kontinuiteten og værdien af deres tilstedeværelse i 
Mellemøsten, selv hvis det strider imod deres grundlæggende, historiske principper 
om at forsvare frihed, menneskerettigheder og sameksistens funderet på ideen om 
medborgerskab og den form for solidaritet, som det kræver, med troende fra andre re- 
ligioner og dem, der bekender sig til sekulære værdier. 


57. Den kristne diskurs i Mellemøsten står i dag over for en dobbelt udfordring. 
Dels med at dekonstruere et minoritetskompleks, som påkalder både intern og 
ekstern beskyttelse, og dels med at intensivere en søgen efter måder at gøre de 
kristnes kulturelle bidrag gældende på. De kristne bør ikke kaste sig ud i jagten på 
indflydelsesrige poster og fremstille modparten som en kilde til frygt. Det ville øde- 
lægge værdien af de respektable valg, som kendetegnede dem tidligere (jf. $ 10-14). 


58. Trosfriheden, den vigtigste af alle frihedsrettigheder, er en stor udfordring i 
Mellemøsten og en umistelig, hellig ret. Den er forankret i personens værdighed, 
uanset oprindelse, religiøst tilhørsforhold eller politisk valg, som det fremgår af de 
hellige bøger, der fortæller os, at Gud skabte mennesket i sit eget billede (1. Mos 
1,27), og vi er Guds efterfølgere på jorden (Al-Baqarah 30). Ideen om tolerance fører 
til ideen om trosfrihed, som giver os alle mulighed for at leve frit og i overensstem- 
melse med vores muligheder og overbevisning. 


59. I de fleste lande i Mellemøsten er islam kilden til lovgivning. Det er en strukturel 
udfordring for princippet om lighed mellem et samfunds medlemmer uanset deres 
kulturelle, religiøse, etniske og sproglige tilhørsforhold. Derfor er vi som kristne i 
Mellemøsten forpligtet til, sammen med vores muslimske brødre og søstre og vo- 
res andre partnere, at gøre os umage for at opbygge en sekulær stat, hvor med- 
borgerskab gælder uden forskelsbehandling eller undtagelse. Denne udfordring er 
afgørende i kampen mod ekstremisme, eksklusion, isolation og selvisolation og i op- 
bygningen af sekulære stater præget af god forvaltning af mangfoldighed. Denne ud- 
fordring virker mere vedkommende og påtrængende i dag, efter at pave Frans og stor- 
imamen fra Al-Azhar, Ahmed Al-Tayeb, underskrev the Document on Human Fra- 
ternity (Dokumentet om menneskeligt broderskab) i Abu Dhabi (2019), og efter at af- 
talen blev udvidet til også at omfatte den shiitiske autoritet i Najaf, storayatollah Ali 
al-Sistani, som fik besøg af pave Frans (2021) i et træk af stor religiøs og politisk be- 
tydning. Marrakesh-erklæringen (2017) og Mekka-dokumentet (2019) er også vigtige 
i denne sammenhæng. 


60. Begrebet "sekulær stat” befinder sig den dag i dag i spændingsfeltet mellem en 
overdreven form for sekularisme, som den nemt smelter sammen med, og forfatnin- 
ger, der ikke magter at gøre sig fri af religion som kilde til lovgivning. I begge til- 
fælde fører det til alvorlige fejl. Den sekulære stat er hverken en ideologisk 


struktur, der dekonstruerer minoritets-majoritetsskemaet, som det forekom 
nogle fortalere for arabisk og syrisk nationalisme (jf. $ 9), eller en løsning på dilem- 
maet, hvor mindretallet skal underkaste sig flertallet. Det er frem for alt en ud- 
fordring at opbygge en stat med en moderne forfatning, der kan håndtere mang- 
foldighed og forblive på lige stor afstand af alle religioner. 


61. Etablering af en sekulær stat bør gå hånd i hånd med at afvikle forbindelsen 
mellem det religiøse og doktrinære på den ene side og det offentlige rum på den 
anden side. Det religiøse bør omdannes til et indre moralsk kompas, som ikke 
blandes ind i den offentlige ledelse. Derfor er det ekstremt vigtigt at advare, når reli- 
gion får indflydelse på lovgivningen, så det kompromitterer statens, forfatningens og 
lovenes sekulære karakter. Religiøse institutioner bør sætte grænser for deres egen 
indblanding i udformningen af forfatninger og love og kun overskride disse grænser, 
når de føler, at der afviges fra det etiske kompas — vel vidende at de også i disse til- 
fælde skal respektere imperativerne om menneskelig værdighed og fred i samfundet 
og anerkende retten til forskellighed og frihed. Derfor er det et centralt træk ved 
den sekulære stat, at den understøtter mentaliteter og adfærdsformer, som ikke 
frygter implementeringen af familieretslig lovgivning på et åbent og sekulært 
grundlag, som bekræfter statens neutralitet over for religioner. Dette er udfor- 
dringen: Om det er muligt at tilpasse statens sekulære karakter og de aspekter, som er 
specifikke for landene i Mellemøsten, med samfundets arabiske kultur og andre for- 
mer for identitet, som er tæt knyttet til denne kultur. 


62. Den kulturelle udfordring, som kristne i Mellemøsten står over for, og som vi 
er nødt til at reagere på sammen med vore brødre og søstre fra alle trosretnin- 
ger og intellektuelle baggrunde — muslimerne i særdeleshed — handler om at gen- 
opfinde arabismen som et kulturelt rum og et inkluderende kulturelt koncept, 
og lægge afstand til en tvungen, ideologisk arabisering, der strider mod den kulturelle 
åbenheds ånd. Arabismen kunne så blive gennemlyst af frihed, menneskerettigheder, 
demokrati, social retfærdighed og økonomisk integritet, grundlagt på en form for 
medborgerskab, der omfavner mangfoldighed, afviser eksklusion og fremmer dialog. 
Kristne er hverken nye eller fremmede i det arabiske miljø. De har bidraget til opbyg- 
ningen af den arabiske civilisation (jf. $ 13 og 33) og har levet med i dens succeser 
og tilbageslag. I den arabiske jord har de sået den rigdom, som de har arvet fra den 
naturlige, historiske og politiske geografi, som de tilhørte. De har gødet jorden med 
deres kulturelle karakteristika, hvad enten de er aramæiske, syriske, koptiske, 


armenske eller græske. På grund af misforståelser og tvetydigheder, der forbandt ara- 
bismen som kulturelt fænomen med islam og totalitære regimers udnyttelse, blev be- 
grebet arabisme forvrænget, og kristne blev betragtet som en vestlig importvare, 
selvom denne antagelse blev afvist både af mange muslimer selv og af politiske soci- 
ologer. Nogle kristne diskurser og handlinger i kritiske perioder af historien var med 
til at fremme sådanne fordrejninger. Det var, som om ekstremisterne, der hævdede at 
have monopol på arabismen, gjorde fælles sag med dem, der afviste den. 


63. I dag er mange kristne i Mellemøsten presset af, hvad man kunne kalde en "iden- 
titetskrise”, I den arabiske renæssances æra og derefter spillede kendte kristne skik- 
kelser ledende roller inden for tænkning, kultur, politik, uddannelse og sundhed, (jf. $ 
13 og 33), men i deres skrifter finder vi sjældent nogen teoretisk diskussion om den 
"kristnes rolle”, De fleste af dem forstod ikke deres kristne identitet - hverken i snæ- 
ver religiøs forstand eller i bredere kulturel forstand - som en tilknytning til en mono- 
litisk social blok. Men i dag, hvor kristne sjældnere spiller centrale roller, hører vi en 
masse teoretiseringer om den "kristne identitet” og dens betydning. Det tyder på, at 
manglen på betydningsfulde roller fremkalder en opblæst diskurs om sagen (jf. $ 52). 
Kristne opfordres derfor til ikke at forstå sig selv som en monolitisk blok, der 
skal spille en reel eller indbildt rolle for at berettige sin eksistens over for sig selv 
eller andre, men som en gruppe af borgere, mænd og kvinder, der sammen med 
andre bidrager til almenvellet gennem de mangfoldige roller, de spiller — først og 
fremmest som enkeltpersoner — uden at insistere på at eje disse roller eller kræve mo- 
nopol på dem. 


64. De kristne befinder sig midt i en tumultarisk, demografisk kontekst præget især af 
migration og fordrivelse. De er ikke alene, men sammen med deres medborgere. Her 
står Mellemøsten over for tre udfordringer: For det første opgaven med at befri 
geografien for dens sociale, historiske, kulturelle og religiøse klædedragt; for det 
andet de defekte nationale identiteter; og for det tredje migrationens og flygtnin- 
genes påvirkning af værtslandene. Disse udfordringer har gjort det vanskeligere at 
bevare mangfoldigheden i regionen. Vi står over for et voksende behov for at harmo- 
nisere de særlige forhold for grupperne af flygtninge, fordrevne og migranter - og de 
særlige kendetegn ved deres værtssamfund. Vi har brug for en grundig debat om, 
hvordan vi kan tilvejebringe modstandsdygtighed for begge parter og skabe rammer 
for de sociale transformationer, som denne nye virkelighed kræver. 


Synodaliteten og dens indsatser 


65. Kirker i Mellemøsten står over for udfordringen med at bevæge sig fra begrebet 
sekterisme til begrebet kirke. Mens sekterisme synes at udspringe fra millet-systemet 
i det osmanniske sultanat, stammer begrebet kirke fra Det Nye Testamentes ord for 
fællesskab (koinonia), som handler om at samle medlemmerne af kirken (ApG 2,42; 
Fil 2,2), baseret på kærlighedsrelationen mellem Treenighedens personer (hyposta- 
seis) som kirkens kilde, essens og formål (Joh 17). Vi kan ikke forstå kirken, med- 
mindre vi påberåber os dette koncept, som udtrykker kirkens mysterium i dens oprin- 
delige kraft, hvilket gør den til et økumenisk koncept par excellence. 


66. For at Guds frelsende kærlighed kan blive kendt af alle, må kirkens synodale 
ånd (jf. $ 34) styrkes blandt kirkens ledere og troende gennem fælles pastorale 
programmer og strategier, især gennem den kollegiale forvaltning af kirkens an- 
liggender og ressourcer, Vi må undgå en gejstlighed, der udelukker andre fra at 
tage beslutninger. Dette kræver et oprigtigt åndeligt fællesskab og et inddragende le- 
derskab, som udtrykker en klar retning, sammenhængende politikker, konsekvent le- 
delse og ansvarlige beslutninger. Autoritet i kirken er aldrig tyranni, men tjeneste ef- 
ter Kristi eksempel (Mark 10,45) og en dynamisk, kollektiv proces (ApG 15,28), hvor 
beslutninger skal træffes med sund dømmekraft, med Helligåndens vejledning og 
med konsultation, uddelegering, ansvarlighed og gennemsigtighed. Stillinger i kirken 
er ikke et værktøj til personlig, familiemæssig eller partimæssig vinding, men snarere 
et instrument til at tjene kirkens mission i samfundet for at vise Guds kærlighed til et- 
hvert menneske, uanset religion, race, hudfarve, køn eller national identitet. En tilba- 
gevenden til synodaliteten baner vej for at reformere vores kirkelige liv, så struktu- 
rerne i synodale organer og deres afdelinger, såsom råd, patriarkråd, bispekonferencer 
og pastorale råd, kan fornyes. 


67. Synodalitet er ikke udelukkende et spørgsmål om strukturer og institutioner; 
det er primært den ånd, som gør det muligt for enhver lokal kirke at lade sig in- 
spirere af sin egen tradition og åbne op for andre kirker, der forsøger at aktuali- 
sere evangeliet i livets virkelighed. Det kan ikke opnås uden sammenhold, kommu- 
nikation og en søgen efter nutidige former for fælles handling (jf. $ 34). Derfor blev 
Det Mellemøstlige Kirkeråd (1974) oprettet for at være et inkluderende forum for 


kirker og en platform, der legemliggør de grundlæggende elementer af fællesskab 
imellem dem. 


68. Ungdommens stilling i vores kirker rejser akut spørgsmålet om synodalitet 
og udfordrer os til at værdsætte sammenholdets ånd. Unge mennesker i vores kir- 
ker ønsker at udleve deres tro i harmoni med den overbevisning, som moderne og 
postmoderne samfund er nået frem til: At værdier som lighed, deling og solidaritet 
skal opretholdes. De finder ofte en kløft mellem disse værdier og en ekskluderende 
kirkelig kultur, som mangler evnen til at lytte og føre samtale (jf. $ 48). Derfor er det 
nødvendigt at involvere de unge aktivt på alle niveauer af kirkens ledelse, i overens- 
stemmelse med de talenter, som Helligånden skænker dem. 


69. Kvindernes stilling i vores kirker kræver en radikal mentalitets- og praksis- 
ændring. I forlængelse af synodalitetsbegrebet med dets forpligtelse til sammenhold 
og samtale skal kvinders værdighed og deres unikke værdi i Guds øjne tages alvor- 
ligt. Der skal skabes fuld ligestilling mellem kvinder og mænd (1 Mos 1,27). Et patri- 
arkalsk, maskuliniseret system har påtvunget vores kirker synspunkter, som modsiger 
den holdning, Gud ønsker over for kvinder. Disse synspunkter er blevet retfærdig- 
gjort af sociale skikke og traditioner og forankret gennem afvigende fortolkninger af 
visse bibelske passager. Nu er tiden inde til, at Mellemøstens kirker frigør sig fra 
dogmer, strukturer og praksisser, der reducerer kvinder til andenrangs væsener 
i modstrid med evangeliets ånd (Gal 3,28) og Verdenserklæringen om Menne- 
skerettigheder. Bemærk i denne sammenhæng, at de evangeliske kirker i Libanon i 
de sidste fire år har taget det bemærkelsesværdige skridt at ordinere tre kvinder til 
præstetjenesten. 


Broderskabets/søsterskabets kultur 


70. De kristnes tjeneste i Mellemøsten er inspireret af bibelske principper, frem for alt 
af ideen om menneskeligt broderskab/søsterskab, som er gentaget i mange passager i 
Det Gamle og Det Nye Testamente. Fra Guds spørgsmål til Kain: "Hvor er din bror 
Abel” (1. Mos 4,9), til Kristi kald til os om at elske vor næste, især den sultne, den 
tørstige, den fremmede, den nøgne, de syge og de fængslede. Det er normen for vores 
kærlighed til Kristus (Matt 25,31-46). Meningen med vores kristne tilstedeværelse 


og mission er at opbygge en kultur præget af fællesskab og ubetinget kærlighed 
blandt mennesker. På den måde bliver vi et tegn og et redskab for Guds fælles- 
skab med skaberværket. 


71. I det kristne liv er denne kærlighedens kultur rodfæstet i vores dåb i Jesu Kristi 
navn, han som vaskede sine disciples fødder (Joh 13,1-11) og gav sig selv til liv for 
verden. Kristne er derfor forpligtede til at vaske andres fødder og give sig selv hen 
for deres skyld i efterfølgelse af Herren og Frelseren, som er deres eksempel og ideal. 
Gennem dåben modtager de kristne Helligånden som gave. De får den præstelige og 
profetiske ånd, som giver dem ansvar for at tjene og vidne for verden. Således invite- 
res kristne i Mellemøsten, sammen med troende fra andre religioner, især musli- 
mer, og med dem af god vilje, uanset deres tro og intellektuelle orientering, til at 
leve som brødre og søstre og værne om menneskelig værdighed og frihed. 


På vej mod en ny teologisk diskurs 


72. Som vi allerede har påpeget (jf. $ 47-48), er det afgørende, at kristne i Mellem- 
østen i dag møder udfordringen med at forny den teologiske diskurs. Hvis Bibelen er 
Guds ord givet til mennesker gennem menneskelige forfattere, så kræver fortolknin- 
gen af Bibelen, og dermed den patristiske arv, at vi bruger alle tilgængelige 
værktøjer fra moderne humanvidenskab, såsom historie, arkæologi, samfundsvi- 
denskab, lingvistik, semantik, psykoanalyse og kulturantropologi. Historisk-kritisk 
metodologi, sammenligning med teksterne fra det antikke østen, litteraturkritik og hu- 
manvidenskaberne generelt gør det muligt for troende bedre at forstå indholdet af det 
guddommelige ord. De kan være med til at placere teksten i dens kulturelle kontekst 
og fjerne os fra den fundamentalistiske læsning, som er meget bogstavelig eller fana- 
tisk og afviser al videnskabeligt og kritisk engagement i den skrevne tekst. 


73. Dette behov for at forstå de bibelske tekster i deres fulde, oprindelige betydning 
skal kombineres med en invitation til at søge de bedste veje til at aktualisere og for- 
tolke Bibelen og traditionen i nutidens verden ved at lære at skelne mellem trosover- 
leveringen som sådan, og hvordan denne trosoverlevering bør interagere med realite- 
terne og sammenhængene i vores samfund i Mellemøsten (jf. $ 30-31). En sådan ak- 
tualisering sikrer, at modtagelsen af traditionen i en verden i konstant 


forandring er frugtbar, kreativ og ikke-repetitiv på en måde, der tillader teologien 
at svare på de troendes behov og forhåbninger. Dette kræver blandt andet en økume- 
nisk tilgang, der søger at rense hukommelsen, anerkender værdien af den andens teo- 
logi og tilegner sig et godt kendskab til, hvad de økumeniske, teologiske samtaler på 
alle niveauer allerede har udrettet, herunder at skelne mellem det grundlæggende i læ- 
ren og de udtryksformer, der er blevet brugt gennem tiderne. Vi er nødt til at respek- 
tere princippet om sandhedernes hierarki og være særligt opmærksomme på sandhe- 
dens udtryk i de forskellige kirkelige traditioner, især inden for liturgi, ikonografi, ar- 
kitektur, musik og sprog. 


74. Denne aktualisering kan ikke lykkes uden den kontekstuelle teologi, vi refererede 
til i indledningen (jf. $ 3). Kontekstuel teologi er kendetegnet ved, at den tager 
den sociale, økonomiske og politiske udvikling alvorligt og bruger den som ud- 
gangspunkt for en undren over, hvad Gud vil med os "her og nu”. Denne teologi 
er ikke bange for at granske virkeligheden, uanset hvor ubehagelig den er, og den tø- 
ver heller ikke med at bruge ord, der ikke er ulig de bibelske profeters. Retfærdighed, 
frihed og lighed er blandt de mest fremtrædende slagord. Den blander sig i offentlige 
anliggender og understreger eksegesens kontekstualitet. Samtidig søger den også at 
være tro imod integriteten i den bibelske teksts oprindelige indhold. Kontekstuel teo- 
logi er en stor udfordring for kirker, som lader sig dominere af en diskurs, der lukker 
ned for eksegese og fortolkning, mumificerer troens ord og forvandler evangeliet til 
en retorik, der stikker af fra virkeligheden (jf. $ 47). 


75. Inden for rammerne af denne aktualisering har vi brug for liturgisk forny- 
else og reform for at fuldføre det, der er opnået i de seneste halvtreds år med at 
genoprette og modernisere den rige arv fra de gamle, østlige traditioner i har- 
moni med nutidig kultur og modernitetens udfordringer. Det gælder i særlig grad ritu- 
alet og liturgiens sprog i diasporalandene. Kirker er nødt til at tilpasse liturgierne der 
til kulturerne i de folk og lande, der har været vært for kristne fra Mellemøsten. Den 
måske mest grundlæggende udfordring ligger i at forene tilpasning til lokale kulturer 
og sprog med bevarelse af traditionens ånd med dens rige udtryk af stilarter og sym- 
bolske billeder. 


76. Hvis den teologiske diskurs skal fornys inden for den kontekstuelle teologis 
rammer, så er det et nøglekrav, at vi bevæger os væk fra en kultur med polemik, 


hvor kirker og andre religioner, især islam og jødedom, gensidig afviser hinan- 
den, og i stedet bevæger os hen imod en kultur med dialog og tilnærmelse. Dette 
skift kan vi kun opnå ved at være åbne over for andre, lytte til dem og acceptere sand- 
heden om deres tro, som de præsenterer den, i stedet for at søge at underminere deres 
tro eller projicere vores egne forståelser over på dem. Dialog bør også løse teologiske 
spørgsmål ved at udvikle nye eksegetiske tilgange, der er kritiske, historisk objektive 
og åbne for de moderne humanvidenskabers metodikker. Disse tilgange skal også 
være i stand til at overveje afgørende etiske og politiske spørgsmål, såsom hvordan 
man værner om menneskelig værdighed og personlig frihed, herunder samvittigheds-, 
menings- og ytringsfrihed. 


71. En af de vigtigste måder at forny den teologiske diskurs på er ved at udvikle en 
kritisk og analytisk synsvinkel og give nutidens unge kvinder og mænd mulighe- 
der for at udfolde sig innovativt og kreativt i overensstemmelse med de store ga- 
ver, som Helligånden har givet dem. Alt for ofte synes de unge at blive begræn- 
set inden for kirken (jf. $ 68). Vi er nødt til at genoverveje vores pædagogiske filo- 
sofi, underkaste den en kritisk analyse og opdrage nye generationer, der ikke blindt 
accepterer alt, hvad de bliver fortalt, eller higer nostalgisk efter en svunden fortid, 
men er villige til at lære af fortiden for at forme nutiden. Vi har brug for nye generati- 
oner, der ikke er fanget i et net af fordomme, men tør tænke kritisk og kreativt. 


78. En af de vigtigste opgaver for den kristne undervisningsplan er at skabe en ny 
form for dannelse, der forstår og accepterer dem, der i deres menneskelige, fysiske, 
intellektuelle, moralske eller åndelige behov er forskellige fra os. Kristne uddannel- 
sesinstitutioner skal skabe et rum for dem, der adskiller sig med hensyn til kir- 
keligt eller religiøst tilhørsforhold, så de føler sig respekteret, accepteret, elsket 
og ligestillet med andre. Her bør vi ikke undervurdere udfordringen med åbenhed 
over for humanvidenskaberne og behovet for at uddanne en generation, der værdsæt- 
ter dem, på trods af de alvorlige spørgsmål, de rejser i nogle akademiske kredse. Fak- 
tisk giver disse videnskaber et vigtigt korrektiv og en værdifuld måde at konfrontere 
teknologiens accelererende indflydelse og dens indvirkning på læringen. De giver os 
også metodiske værktøjer til at forstå de hurtige ændringer, som både individer og lo- 
kalsamfund oplever i øjeblikket. 


79. Teologiske diskurser, liturgisk litteratur og pædagogiske metoder bør alle under- 
strege betydningen af det menneskelige fællesskab i Bibelen og traditionen. De bør 
gøre læren om treenigheden, inkarnationen og vores forløsning gennem Jesus Kristus 
til deres udgangspunkt og norm. Disse læresætninger er grundlaget for kristen tro og 
underbygger princippet om fællesskab med Gud og næsten som et kriterium for Guds 
kærlighed og herliggørelse (Matt 25,31- 46). Det er inklusionen af den anden, der 
gør tjenesten i kirken vigtig og hellig, for uden den anderledes anden ville kær- 
lighedens og den kristne tros fællesskab blive hult og meningsløst. At negligere 
den anden underminerer uundgåeligt det unikke ved den messianske forløsning som 
udgangspunkt for enhver uddannelsesbestræbelse, liturgisk praksis og teologisk dis- 
kurs. 


Kapitel 3 
Valg og politikker 


80. "Jeg har stillet dig over for livet og døden … Så vælg da livet.” (5. Mos 
30,19b). Den sociale, politiske og teologiske situation i Mellemøsten i dag, med alle 
de udfordringer, den rejser, stiller kristne over for afgørende valg, der forudsætter en 
totalt forandret tankegang. Denne forandring indebærer, at vi bevæger os væk fra en 
sygelig optagethed af bare at overleve og hen imod en vilje til at løbe risikoen ved at 
være til stede og vidne. Det vil sige at opbygge varige politikker funderet på bibelske 
principper og forankret i den profetiske rolle, som vi skal spille, og i vort vidnesbyrd 
om den opstandne Kristus og vort engagement i vores samfund med deres forskellige 
geopolitiske kontekster. 


81. Kirker i Mellemøsten i dag har brug for at lytte til Helligåndens vejledning og 
gennemgå en ægte indre forvandling, der afspejler evangeliets dynamik og en 
ægte profetisk ånd. Det vil give mulighed for en autentisk dialog med verden i 
denne postmoderne tid (jf. $ 15). Det vil sætte dem i stand til at spille deres rolle 
trofast og kreativt og opfylde deres mission som svar på de udfordringer, vores region 
står over for i dag. 


82. Enhed og den økumeniske bevægelse repræsenterer en unik udfordring i 
Mellemøsten. Kirker er nødt til at forny deres økumeniske forpligtelse i lydighed 
mod den befaling, Herren gav aftenen før han døde (Joh 17,21), især kirkerne inden 
for Det Mellemøstlige Kirkeråd (MECC). Der er brug for, at de styrker deres forhold 
til kirker og økumeniske organisationer verden rundt. Derfor opfordrer vi vores kir- 
ker til at genoplive samtalen og synodalitetens ånd, afvise uenighedens og kon- 
kurrencens ånd og udvikle MECC som et økumenisk forum, der bringer kir- 
kerne sammen og arbejder for at komme videre på den synlige enheds vej. 
MECC har i øjeblikket et stort behov for at forny og rehabilitere sine afdelinger. 
MECC bør vedtage principperne om sund dømmekraft, god administration og høj ef- 
fektivitet og undlade den vilkårlige rotation i forbindelse med valget af ledelse (jf. $ 
36, 41, 66-67). 


83. Kirker i Mellemøsten skal forholde sig til problemerne i regionen og i dens be- 
folkninger på grundlag af en kontekstuel teologi, både på nationalt og regionalt 
plan. Det skal være slut med at dvæle ved fortiden, importere stereotyper eller 
svømme hen i følelser og metafysiske overdrivelser. Den kontekstuelle teologi bør 
konfrontere de geopolitiske forhold med metoder, som er inspireret af skrifterne og 
deres profetiske mod. Det kræver, at kirkerne dedikerer sig til at formulere en speci- 
fik teologi for vores region baseret på reflekterende tankegang og videnskabelige kri- 
terier, en teologi, der vil søge at forstå fortiden, læse nutidens tegn og se mod fremti- 
den på en måde, som bidrager til offentlige anliggender, så det tjener almenvellet (jf. 
8 74). 


84. Vores kirker skal forny deres teologiske og kirkelige diskurs i overensstem- 
melse med nutidige forhold, så denne diskurs kan forstås af Guds folk, blive et flek- 
sibelt redskab for kristen mission og vidnesbyrd og åbne en dør for dialog med de an- 
dre. Alt dette opnås i første omgang ved at anvende den kontekstuelle teologis til- 
gang, definere og forene terminologien med den arabiske teologiske diskurs og 
akkulturere den kontekstuelle teologis dynamik i kirkerne og de teologiske fakulteter 
rundt om i verden; og derefter, i næste ombæring, ved at forny det liturgiske sprog og 
tilpasse det til den kontekstuelle teologis krav i (jf. $ 72-79). 


85. Vi vil opmuntre vores kirker til at genaktivere zhe Association of the Theolo- 
gical Institutes and Faculties in the Middle East (ATIME) og til at vedtage en 
økumenisk plan for samarbejde, der forbinder de teologiske fakulteter med hinan- 
den gennem en fælles vision for uddannelsen af fremtidens præster. Uddannelsen bør 
være åben over for den moderne verdens virkelighed, tro mod traditionen og tage 
passende hensyn til de kritiske metoder. Mere end nogensinde er det nu både ønske- 
ligt og gavnligt at gennemgå institutters og fakulteters teologiske, filosofiske og pa- 
storale læreplaner, kommunikere om de forskellige teologiske uddannelsesområder 
og udveksle informationer, nyheder, studerende og professorer (jf. $ 73). Vi beder 
også fakulteterne om at yde et aktivt bidrag til de troendes åndelige og teologiske 
dannelse. 


86. Spørgsmålet om kvinders plads i kirken kræver i dag en gennemgribende ændring 
af både tankegang og praksis. Kvinders værdighed og unikke værdi i Guds øjne kræ- 
ver fuld ligestilling mellem kønnene (jf. $ 69). Vi opfordrer vores kirker til at arbejde 


flittigt og beslutsomt for offentligt at indrømme den uretfærdighed, der er begået 
mod kvinder gennem tiderne, og for at ændre, hvordan kvinder behandles i kir- 
ken og i samfundet gennem modige initiativer, der understreger komplementari- 
teten i tjenesten mellem kvinder og mænd uden at favorisere det ene køn frem 
for det andet. Kirken er nødt til at udvikle sine strukturer, lære og praksis for at sikre 
kvinders aktive deltagelse på alle områder, herunder tjeneste, ledelse og beslutnings- 
tagning. 


87. De kristne må i deres kirker lytte intenst til de unges stemme, deres visioner 
om fornyelse, positive potentialer, kritiske tænkning og ambitioner om udvik- 
ling. Kristne skal give de unge reelle muligheder for at blive involveret i kirke- 
ligt og politisk arbejde. De må opgive ethvert forsøg på at udelukke dem eller igno- 
rere dem under henvisning til, at de vil revolutionere kulturelle og sociale traditioner 
og det gældende værdisæt. Vi opfordrer kirkens institutioner til at udvikle interak- 
tive strukturer med unge, hvor de unge respekteres som ligeværdige i stedet for 
at blive behandlet formynderisk. Desuden bør kirkerne investere i uddannelse af 
det nødvendige personale og opkvalificere fremtidige ledere fra deres rækker. 
Kristne unge er ikke kun kirkernes fremtid, men også deres nutid, og de skal 
spille en primær rolle i opbygningen af samfund, som bygger på medborgerskab 
(jf. &$ 68 og 77). 


88. For at gøre det muligt for de kristne i Mellemøsten at forblive i deres hjemlande, 
må kirkerne række ud til deres pårørende, som allerede er emigreret fra regio- 
nen, ved at lancere særlige programmer for at opmuntre dem, der ønsker det, til at 
vende tilbage og motivere dem, der foretrækker at blive i udlandet til at bevare deres 
autentiske værdier og deres kulturelle og kirkelige arv i de samfund, hvor de har slået 
sig ned. 


89. I vores kirker og institutioner er vi nødt til at vedtage solide politikker, som er 
funderet på en kultur, der respekterer mangfoldighed, anerkender retten til at være an- 
derledes og fremmer retfærdig økonomi, social retfærdighed og produktiv lighed. Alt 
dette skal være indrammet af sund ledelse, gennemsigtighed, kompetence og profes- 
sionalisme. Derudover skal naturlige, økonomiske og menneskelige ressourcer admi- 
nistreres godt, som en integreret del af de kristnes rolle som forvaltere af skabervær- 
ket. 


90. Vi opfordrer de universiteter, institutter og skoler, der drives af kirkerne, til at til- 
byde undervisning om menneskelige værdier med det formål at danne gode bor- 
gere og etablere en velinformeret offentlig opinion, der respekterer andre, og 
som er forankret i historie og geografi og positivt understøtter sociale forandringer 
for at fremme medborgerskab og menneskelig trivsel. 


91. Kirkerne skal tilskynde deres medlemmer til at involvere sig i de kirkelige 
institutioner såvel som i offentlige embeder og funktioner, i overensstemmelse 
med deres gaver, kvalifikationer og specialiseringer. De skal undgå alle former 
for nepotisme, bestikkelse og kortsigtet udnyttelse, for at imødekomme behovene 
hos Guds folk og fremme det fælles bedste. 


92. Kristne inviteres til at udvikle en teologisk og intellektuel tilgang, der giver os 
mulighed for at åbne et nyt kapitel i forholdet til jøderne, som altid har været en 
integreret del af det mellemøstlige kludetæppe og dets pluralistiske identitet. Kristne 
opfordres til at engagere sig i en seriøs dialog baseret på værdier som retfærdighed, 
fred, medmenneskelighed og det skabtes værdighed. En sådan dialog er helt ander- 
ledes end den, som føres af visse vestlige kristne, som er forudindtaget over for 
zionisme, hvad enten det skyldes et kompleks over det jødiske holocaust eller en 
skyldfølelse over århundreders antisemitisme eller bare et ønske om at behage den zi- 
onistiske lobby. En sådan dialog ville presse på for retfærdighed for det palæstinensi- 
ske folk, kræve politikken med besættelse og invaderende bosættelser til regnskab, 
forsøge at skabe ægte fred og afvise forestillingen om den religiøse stat, som står i 
vejen for den sekulære stat. 


93. Hvad angår dialogen med muslimerne, bør vi undgå dobbelttale, afstandsska- 
bende høflighed og en elitær holdning. Det vil lægge et forståelsesmæssigt og 
pragmatisk grundlag for den rolle, som begge religioner skal påtage sig for at 
sikre samvittighedsfriheden og opbygge lokal, regional og global fred. Det er af 
afgørende betydning i vores region, hvor troen på én Gud opstod, og hvor vi på trods 
af kompleksitet og mangfoldighed igennem historien har vævet ærefulde mønstre af 
broderskab/søsterskab og samarbejde. De perioder, hvor kristne og muslimer, såvel 
som tilhængere af andre religioner, kom i konflikt med hinanden, må tilskynde os til 
at tage ved lære af fortiden og investere i at opbygge menneskeheden og landene i vo- 
res region. 


94. Kristne i Mellemøsten bør nægte at tilslutte sig diktatoriske, politiske regi- 
mer, uanset om deres ideologi er sekulær, teokratisk eller feudal, og ej heller at 
identificere sig med dem. De må også afvise alliance med andre minoriteter og 
undlade at kalde på beskyttelse. De skal afholde sig fra at politisere religionen og 
blande religion ind i politikken. De må aldrig lukrere på noget autoritært, tage imod 
løfter om indflydelse eller drage personlige fordele. De skal bevare deres positive, so- 
ciale rolle. 


95. Kristne har rødder i Mellemøsten. Derfor skal kirkerne engagere sig i denne 
region og dens befolkning, uanset deres etniske og religiøse tilhørsforhold og intel- 
lektuelle orientering. Et sådant engagement bør styrke de kristnes følelse af at være 
en del af deres samfund og tilskynde dem til at påtage sig ansvar og sammen arbejde 
for det fælles bedste. Det kræver, at vores kirker er fri for enhver form for frygt, at 
de er åbne over for den anderledes anden og bidrager til genopdagelsen af en 
arabisme, som er gennemlyst af frihed (jf. $ 62). Vi opfordrer også indtrængende 
kirkerne til at udvikle strategier og tage positive og praktiske initiativer til at 
hjælpe kristne med at blive i deres lande og fremme deres engagement i den of- 
fentlige sfære og i kampen for en sekulær stat, som har forfatning og institutio- 
ner, er kendetegnet ved fuldt medborgerskab og som vil omfavne mangfoldighed 
og være styret af moderne civilret. 


96. Vi opfordrer vores kirker til at arbejde seriøst for ratificeringen af familie- 
retslig lovgivning, som tager udgangspunkt i, at alle borgere er lige. Vi opfordrer 
kirkerne til at medvirke aktivt til at sådanne love bliver udarbejdet. Det vil bekræfte, 
at staten er neutral over for religioner og at religionerne er forpligtede på en stat, som 
sikrer alle borgere juridisk retfærdighed. 


97. Vores profetiske rolle som kristne i Mellemøsten kræver, at vi gør en særlig 
indsats for at understøtte frihed, retfærdighed, menneskerettigheder, retten til 
selvbestemmelse, demokrati og den fredelige overdragelse af magt i alle lande i 
regionen. Vi må modsætte os alle former for uretfærdighed og dobbeltstandarder, 
især når det gælder det palæstinensiske folks ret til at etablere sm egen uafhængige 
stat med Al-Quds (Jerusalem) som hovedstad og flygtningenes ret til at vende tilbage, 
som det er garanteret af de internationale og arabiske resolutioner og konventioner. 
Kristne skal også systematisk presse på for at få en ende på de syriske, libanesiske og 


irakiske befolkningers lidelser. Vi skal opfordre til, at der etableres en retsstat, hvor 
borgernes rettigheder sikres og hvor deres historiske forhåbninger imødekommes og 
forsøg på at ændre deres identitet afvises. Vi vil fremhæve værdierne i den sociale 
kontrakt, som gør det muligt at leve sammen (jf. $ 56-64). 


98. At tage godt imod flygtninge og fordrevne ud fra en menneskelig forståelse 
af broderskab/søsterskab er en forpligtelse, der omtales flere gange i både Det 
Gamle og Det Nye Testamente. Det kræver, at vi sørger for ikke at flyde med på 
den populistiske strøm og de nationalistiske følelser, der fører til racistisk ad- 
færd i strid med evangeliets ånd. Denne kristne forpligtelse skal udfolde sig i en de- 
dikeret indsats for at sikre både gæsternes og værtssamfundenes rettigheder og for at 
fastholde flygtningenes ret til at vende tilbage til deres lande og oprindelsessteder, og 
de fordrevnes ret til deres byer og landsbyer, med retfærdig kompensation, så deres 
identitet beskyttes og mangfoldigheden i de samfund, de tilhører, opretholdes. Det er 
vigtigt for kristne i Mellemøsten at være solidariske med de undertrykte og 
støtte dem, hvis rettigheder er blevet krænket, at forsvare dem, at styrke dem, at 
afsløre deres undertrykkere og at igangsætte processer, som stiller undertrykkerne til 
ansvar, så retfærdigheden sker fyldest. 


99. Medier og kommunikation er til stor nytte i opbygningen af kristne og menneske- 
lige værdier, især i betragtning af den betydning, medierne har fået i de seneste årtier, 
og den rolle, de spiller i hverdagen. Både hvad angår visioner, politikker og tekno- 
logier skal kirkerne give høj prioritet til medier og kommunikation. Det er vigtigt 
for udbredelsen af kirkens værdier, især når det gælder værdien at leve sammen med 
respekt for mangfoldighed. Vi har et presserende behov for at udvikle en fælles øku- 
menisk handlingsplan for medier, der vil tilskynde til en professionel diskurs i 
missionens tjeneste og fremme menneskelig værdighed. Den skal tale til både sind 
og hjerte og være fri for forstenet tradition, falsk fromhed og trang til selvforsvar. 


100. Vi ser i disse valg og politikker et tankevækkende udtryk for kristnes engage- 
ment i Mellemøsten til fremme af menneskelig solidaritet og et værdigt liv for ethvert 
menneske i vores region. Vi ser også i dem en afvisning af den voldsomme dødskul- 
tur og den voldslogik, der anvendes, når konflikter skal løses. Vores kristne tilstede- 
værelse skal bygge på tjeneste (diakoni) til gavn for ethvert menneske, hengiven kær- 
lighed og ægte tilgivelse i lydighed mod Guds vilje. Vores mål skal være et mere 


retfærdigt og menneskeligt samfund, hvor Guds rige kan virkeliggøres, så mennesker 
kan få liv, som Gud har ønsket det for dem, efter Kristi ord i Johannesevangeliet: 
"Jeg er kommet, for at de skal have liv og have i overflod.” (Joh 10,10). 


We Choose Abundant Life Group 
Beirut, September 2021 


Forfatteroversigt 


Fru Souraya Bechealany / Libanon 

Pastor Khalil Chalfoun / Libanon 

Pastor Gabriel Alfred Hachem / Libanon 
Pastor Najla Kassab / Libanon 

Hr. Assaad Elias Kattan / Libanon, Tyskland 
Pastor George Jabra Al-Kopti / Jordan 

Hr. Michel Nseir / Libanon, Schweiz 

Pastor Mitri Raheb / Palæstina 

Hr. Ziad El Sayegh / Libanon 

Søster Emilie Tannous / Libanon 


Pastor Rouphael Zgheib / Libanon 


Dansk oversættelse: Niels-Peter Lund Jacobsen. 


